Inisiatif JaminKerja bantu turunkan kadar pengangguran

SERI KEMBANGAN – Karnival Kerjaya JaminKerja Keluarga Malaysia 2022 telah dilancarkan oleh Perdana Menteri, Dato’ Sri Ismail Sabri Yaakob di Pusat Konvensyen Kuala Lumpur pada Sabtu.

Karnival ini dilihat sebagai inisiatif untuk membantu menyediakan peluang kerjaya kepada rakyat yang masih berdepan dengan kadar pengangguran tinggi ketika pandemik Covid-19.

“Kadar pengangguran yang masih tinggi menjadi antara krisis besar perlu ditangani kerajaan dengan segera,” kata Presiden Persatuan Usahawan Graduan Malaysia (PUGM), Datuk Muzamir Mustafa ketika berucap di karnival tersebut.

Beliau berkata, penganjuran karnival ini memang tepat terutamanya untuk mereka yang dibuang kerja akibat impak pandemik Covid-19 dan juga kepada graduan yang baru sahaja bergraduasi.

“Ditambah pula baru-baru ini, hampir semua institusi pengajian tinggi (IPT) melaksanakan majlis konvokesyen. Ini sahaja sudah berpuluh ribu graduan yang sedang menunggu dan memohon pekerjaan dan ini adalah peluang terbaik bagi golongan pencari kerja.”

Dalam pada itu, beliau turut mencadangkan agar pertubuhan bukan kerajaan (NGO) turut diberi peluang membantu kerajaan menggerakkan Karnival Kerjaya JaminKerja pada tahun ini.

“Ini supaya inisiatif kerajaan tersebut dapat merangkumi semua lapisan masyarakat, sekali gus dapat mengurangkan jumlah pengangguran dalam negara.”

“Jika kerajaan nak buat ikut zon mungkin ada kekangan, jadi saya berpandangan kerajaan boleh berbincang dengan beberapa NGO untuk bantu meluaskan usaha ini secara menyeluruh,” jelas beliau.

Inisiatif JaminKerja Keluarga Malaysia yang berlandaskan konsep ‘jobs guarantee’ mendukung matlamat menurunkan kadar pengangguran negara.

Terdahulu, pelbagai aktiviti termasuk kaunseling kerjaya, sesi temu duga bersama majikan serta bantuan pendaftaran Portal Pekerjaan Nasional iaitu MYFutureJobs disediakan kepada orang ramai yang menghadiri Karnival Kerjaya JaminKerja Keluarga Malaysia 2022 ini.


IKRAM alu-alukan pelantikan tiga tokoh Ahli Lembaga Pengarah UniSZA yang baharu

Pertubuhan IKRAM Malaysia (IKRAM) mengalu-alukan pelantikan tiga tokoh negara sebagai Ahli Lembaga Pengarah Universiti Sultan Zainal Abidin (UniSZA). Tokoh-tokoh ini mempunyai kredibiliti, kelayakan akademik dan kepakaran yang sesuai dengan keperluan semasa UniSZA.

IKRAM yakin pelantikan YB Senator Dr Muhammad Nur Manuty yang dilantik sebagai Pengerusi serta Tan Sri Tony Fernandes dan Dr Zaharuddin bin Abd Rahman sebagai ahli akan memperkukuhkan Lembaga Pengarah Universiti dan seterusnya memberikan suntikan terbaik untuk memartabatkan institusi pendidikan tinggi yang kini berusia hampir empat dekad ini.

Ketiga-tiga tokoh ini mempunyai kelayakan, pengalaman dan kekuatan yang tersendiri yang saling memperkukuhkan. Pelantikan mereka membuka lembaran baharu bagi UniSZA untuk mencapai kecemerlangan pendidikan dalam era revolusi industri 4.0.

Adalah diharapkan agar gandingan tokoh perniagaan Tony Fernandes dengan tokoh agama Dr Zaharuddin serta ahli akademik dan pemimpin masyarakat,  Dr Muhammad Nur akan membawa agenda transformasi yang dinanti-nantikan oleh warga UniSZA dan rakyat Malaysia.

Semoga Allah SWT merahmati usaha UniSZA untuk  memacu pembangunan dalam dan luar negara.

Prof Dr Sahrim Hj AhmadPengerusi IKRAM AkademiaPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Masyarakat perlu berpegang dengan adab dan akhlak mulia

IKRAM juga memandang berat perbuatan membuat, memperoleh, memiliki dan menayangkan video lucah. Ia merupakan satu jenayah menurut Seksyen 292 Kanun Keseksaan. Sesiapa yang didapati bersalah boleh dikenakan hukuman penjara sehingga tiga tahun, atau denda, atau kedua-duanya sekali.

Maruah semua yang terlibat dan berkaitan harus dijaga. Penuduh bertanggungjawab membuktikan tuduhannya. Jika penyiasatan membawa kepada pendakwaan, tertuduh perlu diberi hak untuk membela diri. Kita perlu berpegang kepada prinsip seseorang itu tidak bersalah sehingga disabitkan kesalahannya (Innocent until proven guilty)

1.        pihak Polis menjalankan penyiasatan yang rapi,

2.    institusi-institusi media rasmi dan persendirian menyebarkan maklumat-maklumat secara tepat, adil dan bertanggungjawab,

3.        masyarakat menghindar dari membuat sebarang tanggapan sehingga penyiasatan dan proses undang-undang (due proses) selesai,

4.    masyarakat berpegang teguh dengan adab dan akhlak yang mulia di dalam kehidupan.

DR MOHD PARID SHEIKH AHMAD Presiden Pertubuhan IKRAM Malaysia (IKRAM)


Hikmah Lalat: Di Sebalik Kekurangan, Ada Kelebihan

Sekecil-kecil haiwan seperti lalat pun mempunyai kelebihannya.

Umum mengetahui bahawa lalat itu sekecil-kecil haiwan yang kotor disebabkan ia hinggap di bangkai haiwan yang mati, sisa-sisa makanan yang terbuang dan tong sampah yang berbau busuk.

Apabila makanan atau minuman kita dihinggapi lalat, pasti kita akan teragak-agak untuk tidak makan makanan dan minum minuman tersebut disebabkan oleh kotoran yang dibawa oleh lalat.

Apabila sebut saja perkataan ‘lalat’, pasti kita akan menunjukkan reaksi yang jijik, tidak suka dan menganggapnya kotor disebabkan sifat lalat itu sendiri yang suka hinggap di kawasan yang kotor dan  busuk seperti tong sampah.

Sememangnya lalat itu bersifat kotor kerana mampu membawa dan menyebarkan kuman kepada  manusia itu sendiri disebabkan ia memakan bangkai haiwan dan sisa-sisa makanan yang terbuang.  Banyak penyakit berpunca daripada bawaan lalat seperti cirit birit, kolera dan lain-lain.

Tetapi di sebalik kemudaratan (kelemahan) lalat, sebenarnya terselitnya manfaat (kelebihan). Tuhan tidak menciptakan sesuatu dengan sia-sia. Setiap kekurangan pasti terselitnya kelebihan yang ada pada sesuatu perkara.

Buktinya ialah lalat. Apa yang Rasulullah SAW sarankan sekiranya lalat hinggap atau jatuh ke dalam minuman?

Rasulullah SAW ajarkan kepada kita apabila lalat jatuh ke dalam minuman, kita disarankan untuk mencelup lalat tersebut ke dalam minuman tersebut.

Mengapa Rasulullah SAW berkata sedemikian? Baginda SAW menjelaskan:

“Apabila lalat masuk ke dalam minuman seorang daripada kamu, maka tenggelamkan lalat itu.  Kemudian, buanglah ia, kerana pada sebelah sayapnya mengandungi racun, manakala pada sebelah sayap lain mengandungi penawar.”  (Hadis Riwayat Bukhari, 3320)

Kajian saintifik yang dijalankan ke atas lalat juga membuktikan bahawa kata-kata Rasulullah SAW  adalah benar. Kajian mendapati permukaan badan lalat mengandungi antibiotik yang dapat mengubati banyak penyakit.

Para saintis menjelaskan lagi bahawa cara terbaik bagi mendapatkan zat  antibiotik yang terdapat pada lalat adalah dengan cara mencelupkan lalat ke dalam air kerana zat antibiotik itu terdapat pada permukaan luar badan dan sayap lalat.

Jelaslah bahawa kotor itu tidak semestinya tidak memberi manfaat. Bukti yang jelas terdapat pada seekor lalat. Sekecil-kecil lalat yang kotor dan dianggap menjijikkan pun mempunyai manfaat.

Jika lalat yang kotor pun mempunyai manfaatnya yang tersendiri, sudah pasti manusia yang Tuhan ciptakan sebagai sebaik-baik kejadian terdapat kelebihannya masing-masing.

Bukti manusia itu adalah sebaik-baik kejadian terdapat dalam surah at-Tiin, ayat 4 yang bermaksud:

“Sesungguhnya benar Kami ciptakan manusia dengan bentuk yang sebaik-baiknya.”

Jika kita merasakan kita mempunyai kelemahan, sentiasa yakin dan percayalah bahawa di sebalik kelemahan kita, pasti terselitnya kelebihan.

Apa yang penting ialah, kita jangan sesekali fokus kepada kelemahan kita, tetapi fokuskan kepada kelebihan yang kita ada. Di situlah sumber kekuatan kita sebenarnya.

Hadis berkenaan keajaiban lalat (ms 112-118), Hadis-Hadis Sains (Fakta dan bukti Ilmiah dalam Hadis Nabi Muhammad SAW, karya Abdul Syukur al-Azizi.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kenyataan Media IKRAM Selangor: Pinjaman PTPTN di Unisel

Pertubuhan IKRAM Negeri Selangor mengucapkan tahniah kepada Kerajaan Negeri Selangor di bawah pimpin Menteri Besarnya, YAB Tan Sri Dato’ Seri Abdul Khalid Ibrahim dan Pengerusi Jawatankuasa Tetap Pendidikan, Pendidikan Tinggi Dan Pembangunan Modal Insan, YB Dr Halimah Ali serta jabatan dan agensi-agensi di bawah mereka, dalam menangani dan mengurus pendidikan dan pembelajaran di Negeri Selangor.

Usaha baik dan kesediaan membaiki mutu perkhidmatan pelajaran dan pendidikan di peringkat Kebangsaan, di bawah pimpinan Perdana Menteri Malaysia, YAB Dato’ Seri Najib Tun Abdul Razak, kedua-dua Menteri Pelajaran dan Menteri Pengajian Tinggi serta jabatan dan agensi-agensi di bawah mereka, sangat dihargai.

Bagi Pertubuhan IKRAM Selangor, perbahasan terhadap cadangan pendidikan tinggi percuma di Malaysia adalah amat menarik. Kajian dan penyelidikan teliti dan menyeluruh terhadapnya perlu disempurnakan oleh pihak berwajib untuk mencapai rumusan yang lebih menyakinkan.

Kajian ini perlu mengambil kira pandangan pakar-pakar bidang pendidikan, ekonomi, politik serta penggerak ratusan institusi dan NGO pendidikan berkaitan.

Pertubuhan IKRAM Negeri Selangor terkejut dengan pengumuman awal oleh Menteri Pengajian Tinggi untuk membekukan pinjaman pelajaran PTPTN kepada pelajar UNISEL. Namun, sehari kemudiannya, pembekuan tersebut ditarik balik.

Pengumuman-pengumuman seperti ini tidak menggambarkan amalan terbaik atau “best practice” yang membanggakan, kerana ia melibatkan kepentingan rakyat khususnya ibu bapa dan para pelajar. Tidak juga menggambarkan kematangan politik pemerintah.

Selain itu, cadangan melaksanakan pendidikan tinggi secara percuma pula tidaklah semudah apa yang dicakapkan. Hakikatnya, kerajaan Selangor terpaksa membuat pinjaman lain untuk menampung kos pelajaran tinggi di UNISEL.

Namun Pertubuhan IKRAM Negeri Selangor mengucapkan tahniah atas semangat yang tinggi untuk memastikan kelangsungan pendidikan tinggi, sama ada oleh Kerajaan Negeri Selangor yang mencari jalan alternatif serta Menteri yang menarik balik keputusannya.

Penghargaan yang sama harus diberi kepada pelbagai agensi kementerian seperti PTPTN yang membantu pelajar dengan pinjaman pelajaran bagi meringankan beban ibu bapa, sambil isu siapa patut membiayai pengajian tinggi terus didebatkan.

Berdebat di televisyen demi mencari kaedah terbaik, adil dan menyeluruh bagi mencari penyelesaian kepada masalah rakyat adalah lebih baik daripada berbahas perihal skandal mana-mana ahli politik.  Oleh itu, tahniah kepada saluran media yang memberi ruang secara bijak.

Namun, Pertubuhan IKRAM Negeri Selangor melihat keputusan membekukan pinjaman pelajaran kepada mahasiswa UNISEL baru-baru ini, dapat diambil  pengajaran. Keputusan tersebut amat kurang bijak kerana ia mencetuskan keresahan rakyat serta mencemarkan pendidikan dengan politik. Pendidikan tidak boleh dicemari kerana ia adalah masa depan anak-anak kita. Padanya mengandungi makna kehidupan.

IKRAM Negeri Selangor sebagai pertubuhan dakwah, kebajikan serta tarbiah ingin mengingatkan dengan kata-kata Saiyidina Umar al-Khattab RA:

“Ajarkan anak-anakmu agar mereka dapat menjalani kehidupan pada zaman mereka”.

Pemimpin seperi Saiyidina Umar al-Khattab mahukan kita sentiasa mendidik anak-anak kita dengan penuh bertanggungjawab. Anak-anak adalah amanah buat ibu bapa, penjaga, pemerintah dan bukan pemeritah. Mendidik bukan sekadar untuk memberi sijil, kemahiran dan kerjaya tetapi pendidikan yang membawa mereka kepada kehidupan yang cemerlang pada zaman mereka.

Menjelang Pilihanaraya Umum ke-13 ini, IKRAM Negeri Selangor berharap agar sebarang perbezaan dalam memberi pandangan politik dapat dikawal dan diurus dengan baik dan matang. Semua ucapan dan tindakan pemimpin parti politik tidak boleh dilandaskan pada kebencian dan sentimen.

Sebaliknya, marilah kita membina masyarakat dengan menunjukkan contoh dan akhlak yang terbaik kepada generasi anak-anak seperti pesanan Khalifah Saiyidina Umar RA, teladan yang akan menguntungkan masyarakat, agama dan negara.

Profesor Madya Ustaz Hasanuddin Mohd Yunus

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kelulusan RUU Anti Lompat Parti Langkah Mematangkan Demokrasi

Pertubuhan IKRAM Malaysia (IKRAM) mengalu-alukan kelulusan Rang Undang-Undang (RUU) Perlembagaan (Pindaan) (No. 3) 2022 mengenai peruntukan larangan ahli Dewan Rakyat lompat parti dengan undi majoriti dua pertiga ahli Dewan.

IKRAM berpandangan perkembangan ini adalah satu langkah penting ke arah mematangkan proses demokrasi di negara ini. Ia juga diharap dapat membantu membina semula kepercayaan rakyat terhadap proses demokrasi dan pilihan raya di Malaysia.

Dengan komitmen semua ahli Dewan Rakyat dan parti-parti politik, IKRAM percaya peruntukan ini dapat membantu ke arah melahirkan kepemimpinan negara yang lebih baik.

Sedia maklum, kepemimpinan yang kompeten dan berintegriti adalah prasyarat penting untuk sesebuah negara berjaya. Ini selari dengan salah satu ciri Negara Rahmah yang digariskan IKRAM iaitu Kepemimpinan Negara yang Kompeten dan Berintegriti.

Semangat tolak ansur dan kesediaan ahli-ahli Dewan Rakyat untuk berunding bagi mencapai kesepakatan sebelum RUU ini diluluskan wajar diamalkan secara konsisten sebagai amalan demokrasi di negara ini.

Amalan ini selaras dengan ciri membudayakan amalan syura yang membuka ruang luas untuk penilaian semula ketetapan dan peraturan agar lebih relevan dan berimpak.

Pemerintahan yang berasaskan semak dan imbang yang berkesan merupakan salah satu ciri penting untuk kemajuan negara dan rakyat, selari dengan ciri Negara Rahmah.

Haji Badlishah Sham Baharin
Presiden
Pertubuhan IKRAM Malaysia


Pemimpin Rentas Parti, NGO Zahir Solidariti Palestin

KUALA LUMPUR – Pemimpin politik kerajaan, pembangkang dan NGO bersatu menzahirkan sokongan dan solidariti terhadap Palestin dalam Himpunan Solidariti Bersama Gaza di Masjid Negara, selepas solat Jumaat semalam.

Antara yang hadir dan memberi ucapan ialah Presiden BERSATU, Tan Sri Muhyiddin Yassin; bekas Perdana Menteri, Tun Dr Mahathir Mohamad; Menteri Pertanian dan Keterjaminan Makanan, Datuk Seri Mohamad Sabu dan Timbalan Presiden PAS, Dato’ Sri Tuan Ibrahim Tuan Man.

Selain itu, Ketua Pemuda UMNO, Dr Muhamad Akmal Saleh; Timbalan Menteri Belia dan Sukan, Adam Adli; Ketua Pemuda Perikatan Nasional (PN), Ahmad Fadhli Shaari; Ketua Pemuda AMANAH, Hasbie Muda dan Ketua Pemuda DAP, Dr Kelvin Yii Lee Wuen.

Dalam ucapan ketika perhimpunan terbabit, mereka mengecam kezaliman rejim Zionis terhadap rakyat Palestin, mendesak PBB mengambil tindakan tegas terhadap Israel dan negara umat Islam menghentikan normalisasi dengan Israel.

Pekarangan masjid itu bergema dengan laungan “Hidup Palestin,” “Bebas Palestin,” “Israel Cuak,” “Free Palestine” dan takbir sambil penunjuk perasaan membawa sepanduk mendukung hak rakyat Palestin ke atas tanah air dan kebebasan mereka.

Turut hadir menyampaikan ucapan Penasihat Kehormat MyCARE, Dr Hafidzi Mohd Noor; Setiausaha Agung Pertubuhan IKRAM Malaysia (IKRAM), Hj Shahrul Aman Mohd Saari; Pengerusi Malaysian Women’s Coalition for Al Quds and Palestine (MWCQP), Dr Fauziah Mohd Hasan dan Pengerusi MyAqsa Defenders, Muhammad Nadir Al-Nuri Kamaruzaman.

Hadir bersama dalam himpunan menyatakan solidariti Presiden IKRAM, Hj Badlishah Sham Baharin; Timbalan Presiden, Jusni Yusoff dan Ahli Jawatankuasa Pusat, Hj Azman Abd Rashid, serta mantan Presiden, Dr Hj Mohd Parid Sheikh Ahmad.

Himpunan Malaysia Bangkit Bersama Palestin turut diadakan di Masjid Tabung Haji pada waktu yang sama, manakala pada malamnya dianjurkan program Munajat dan Solidariti Untukmu Palestin di Shah Alam.

Ikuti perkembangan Palestin di saluran Telegram https://t.me/terkinipalestin dan salurkan sumbangan kepada rakyat Palestin melalui MyCARE di pautan http://mycare.qrd.by/palestin.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IENR 2023: Seramai 2,600 Peserta Meriahkan Larian

SERI KEMBANGAN – Program larian 7th International Eco Nature Run (IENR 2023) telah berlangsung meriah dengan kehadiran seramai 2,600 peserta dari seluruh negara di Malaysia Agro Exposition Park Serdang (MAEPS) pada Sabtu lalu.

Acara larian itu dirasmikan Timbalan Ketua Pengarah (Pembangunan Rakan Muda), Jabatan Belia dan Sukan Negara (JBSN), Syamsul Tahrin Mohd Tahir mewakili Menteri Belia dan Sukan, YB Hannah Yeoh Tseow Suan.

Dalam pada itu, Pengarah IENR 2023, Kapten KRSM Rofazlin Jusoh berkata, penganjur masih mengekalkan tema ‘Back to Nature’ yang berkonsepkan membawa peserta melihat kehijauan alam dengan larian dalam taman.

“Acara ini diadakan untuk memberi peluang kepada semua murid sekolah di bawah pentadbiran Kementerian Pendidikan Malaysia (KPM) untuk menyertai program larian di peringkat antarabangsa bagi memenuhi salah satu aspek kemenjadian murid dalam Pentaksiran Aktiviti Jasmani, Sukan dan Kokurikulum (PAJSK),” jelasnya.

Penganjur turut berhasrat memupuk budaya gaya hidup sihat, semangat keberanian, membina keyakinan diri dan daya saing murid di peringkat nasional dan antarabangsa selain merapatkan hubungan antara murid, pelajar dan warga pendidik dari dalam dan luar negara melalui jaringan sekolah-sekolah kerajaan dan swasta, institusi pengajian tinggi dan orang awam.

Acara tersebut turut menawarkan hadiah menarik untuk cabutan bertuah kepada para peserta dengan motosikal model Modenas sebagai hadiah utama cabutan dan hadiah-hadiah lain bernilai hampir RM10,000 keseluruhan.

Pihak penganjur turut merakamkan ucapan terima kasih kepada KPM, Kementerian Belia dan Sukan Malaysia, International Center for Educational Excellence (ICEE), Majlis Pengetua Guru Besar Sekolah Islam Malaysia (MPGBSIM), Jaringan Sekolah Islam Terpadu (JSIT) Indonesia, Assalam Smart School Association (ASSA) Thailand, Majlis Jurulatih KRS MUSLEH dan Persatuan Alumni KRS IKRAM MUSLEH (PAKIM).

Selain diadakan secara bersemuka dengan cabaran larian sejauh 6 kilometer, acara tersebut turut diadakan secara maya bermula 15 Ogos lalu dan dijadualkan akan berakhir pada 30 September depan.

Tempoh larian bagi kategori maya terpaksa dilewatkan selama dua minggu dari tarikh asal berikutan sambutan penyertaan yang luar biasa, iaitu mencecah sehingga 40,000 penyertaan.

Larian Antarabangsa Eco Nature atau International Eco Nature Run ini merupakan program tahunan anjuran Sektor Kokurikulum, Musleh Integrated Education Berhad (MIEB) dan Kadet Remaja Sekolah MUSLEH (KRS MUSLEH) sejak 2017 di Putrajaya.

Pada tahun 2020 hingga 2022, pihak penganjur mengambil inisiatif melaksanakannya dalam bentuk ‘Virtual Run’ berikutan wabak COVID-19 yang melanda dunia sebelum meneruskannya untuk tahun 2023 dengan mewujudkan dua jenis larian, fizikal dan maya.


Moga kemenangan Morsi beri impak positif terhadap isu Palestin – Aqsa Syarif

Kemenangan Dr Mohamed Morsi sebagai Presiden Mesir ini akan membuka satu lagi lembaran baru dalam sejarah Mesir, sebuah negara yang gah dalam sejarah pemerintahan Islam sejak beberapa kurun yang lalu.

Aqsa Syarif amat berharap agar kemenangan ini akan memberi impak yang sangat positif terhadap isu Palestin dan Masjid Al-Aqsa, lebih-lebih lagi situasi yang berlaku ke atas tanah Gaza yang masih terkepung dek tangan rakus Zionis Israel.

Aqsa Syarif mendoakan agar Dr Mohamed Morsi diberikan taufiq dan kemudahan daripada Allah dalam menjalankan amanah besar memimpin rakyat Mesir seluruhnya. Semoga Allah memberkati setiap langkahnya dalam menuju keredaan dan keampunan-Nya.

Prof Madya Dr Hafidzi Mohd NoorPengerusiAqsa Syarif BerhadMalaysia

Prof Madya Dr Hafidzi Mohd Noor Pengerusi Aqsa Syarif Berhad Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bangunkan Masyarakat Saling Hormat, Bersatu Padu

SERI KEMBANGAN – International Interfaith Peace Conference (IIPC) 2023 pada tahun ini mengangkat tema ‘Working Together Towards A Respectful and Cohesive Society’ atau  ‘Bekerjasama Ke Arah Masyarakat yang Saling Menghormati dan Bersatu Padu.’

Persidangan dua hari ini yang bertempat di Hotel Furama, Kuala Lumpur dianjurkan oleh Allied Coordinating Council of Islamic NGOs Malaysia (ACCIN). Penganjur bersama adalah Pure Land Learning College Association, Australia (PLLCA) dan Pure Land Amitabha Group-Malaysia (PLAG).

Turut bekerjasama dalam penganjuran ini ialah Kementerian Perpaduan Malaysia (KPN), Angkatan Belia Islam Malaysia (ABIM), Pertubuhan IKRAM Malaysia (IKRAM) dan Majlis Agama Islam Wilayah Persekutuan (MAIWP).

Persidangan ini menghimpunkan pemimpin agama, aktivis, ahli akademik, pegawai kerajaan dan para mahasiswa. Golongan belia turut ramai hadir sebagai peserta bagi berkongsi idea, persamaan dan pandangan berkenaan nilai, prinsip dalam kepercayaan serta budaya masing-masing.

Program yang bermula pada petang Sabtu diserikan dengan forum bertajuk ‘Peranan Belia dalam Pembangunan Masyarakat yang Saling Menghormati dan Bersatu Padu.’

Forum ini menampilkan tiga ahli panel iaitu Prof Dr Hoon Chang Yau (Universiti Brunei Darussalam), Adli Zakuan Zaairakithnaini (Timbalan Presiden ABIM) dan Karina O’ Reilly (Bunya Scout Group, Australia).

“Kemajuan suatu bangsa tidak bergantung pada jumlah manusianya, tetapi tergantung pada pemuda-pemudinya yang penuh bersemangat dan berani berjuang,” demikian bicara pemula yang dipetik daripada tokoh tersohor, Buya Hamka oleh Setiausaha Agung IKRAM, Hj Shahrul Aman Mohd Saari selaku moderator forum.

Prof Dr Hoon berkata, generasi muda sekarang mewarisi dunia yang bersituasi parah, namun mereka berkuasa untuk mengubahnya.

“Para belia ini ada desakan untuk memilih hidup yang bagaimana dalam dunia dan masyarakat yang dimahukannya. Kekuatan kemahuan inilah yang akan direalisasikan pada masa akan datang,” jelasnya.

Beliau menambah bahawa kebanyakan daripada kita dikenali dengan identiti yang pelbagai.

“Melalui kepelbagaian pengenalan diri ini, kita boleh memilih untuk menjadi berbeza dan menjadi diri sendiri demi mencetuskan perubahan. Misalnya, kita boleh menolak untuk menerima definisi sempit ethnoreligious nationalism,” ujarnya.

Mengulas lanjut, Adli Zakuan berkata, “Kita akan sentiasa disuruh untuk mengenalkan identiti kita. Masalah berlaku apabila wujud mentaliti ‘aku dan kamu’ yang mencetuskan perbezaan sesama kita.”

Tegasnya, inilah yang dimaksudkan secara umum sebagai bersikap stereotaip, yang mana ia harus dihentikan dengan memulakan pengakuan bahawa kita semua ada kecenderungan untuk bersikap berat sebelah.

“Penerimaan ini akan membantu kita mencari solusi menghentikan perang perbezaan,” jelas beliau.

Tambah Karina, semua orang adalah penting tidak kira dari mana mereka datang serta perlu dihormati dan kita perlu tunjukkan empati dan kebaikan pada semua agar dapat diteladani sesama kita.

Forum tersebut diharap dapat menambah kefahaman dalam masyarakat, membetulkan salah faham dan mengelak kesangsian antara satu sama lain.

Sesi seterusnya diteruskan dengan slot dialog oleh Dr Alwani Ghazali (Akademi Pengajian Islam, Universiti Malaya) bertajuk ‘Dialog Sebagai Alat Membentuk Prinsip Kesepaduan Masyarakat Madani.’

Kemuncak program pada hari tersebut merupakan sesi dialog yang menampilkan tokoh politik, Tan Sri Dr Syed Hamid Albar dan Prof Dr Hoon tentang peranan belia dalam pembinaan negara.

Penganjuran IIPC 2023 adalah untuk mengukuhkan perpaduan sosial dan kepercayaan dalam komuniti agama dan masyarakat melalui ruang dialog dan interaksi dua hala. Inisiatif ini penting bagi menggalakkan usaha kerjasama antara agama pada masa depan.

Moga persefahaman yang terjadi menjadi kunci kepada hubungan yang harmoni antara penganut agama di negara ini dan seluruh pelosok dunia.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Memori penuh erti di Bumi Kenyalang

Hari terakhir aku di sini. Entah bila akan kembali, itu belum pasti. Mungkin sebulan lagi, setahun lagi, 10 tahun lagi, 20 tahun lagi atau mungkin ini yang terakhir sepanjang hidup.

Sekolah pertama ‘posting’, sekolah tempat aku bertemu jodoh, sekolah tempat aku belajar tentang manusia-manusia yang hidup tanpa kemewahan.

Di sini, aku tidak dapat melihat anak-anak memakai baju berjenama mahal, aku tidak dapat melihat ibu bapa memperagakan kereta mewah. Tetapi, aku melihat senyum di bibir yang masih terukir, wajah bahagia mereka menerima seadanya.

Di sini, aku belajar tentang perbezaan budaya, tentang toleransi agama. Rakan-rakan guru, staf, orang kampung semuanya bukan sebangsa dan seagama denganku. Mereka merupakan masyarakat Orang Ulu dari pelbagai etnik majoritinya Kenyah dan Penan yang beragama Kristian.

Namun, saat bulan Ramadan tiba, guru-guru dan staf di sinilah yang berperanan menganjurkan majlis berbuka puasa untuk kami sekeluarga walaupun majoritinya beragama Kristian.

“Sorry ya, kami makan depan kamu.” Itu kata-kata yang dilontarkan mereka seolah bersalah saat makan dan minum di hadapan kami ketika berpuasa.

Pernah sekali ketika berburu bersama rakan guru dan orang tempatan, aku meminta izin untuk solat seketika dan mereka setia menungguku menghabiskan solat di tengah hutan sebelum meneruskan perjalanan.

Ah, banyak lagi toleransi yang ditunjukkan mereka walau kami berbeza latar belakang budaya dan agama, takkan habis jika diceritakan di sini.

Di sini juga, aku belajar tentang kerendahan hati. Aku belajar membuang ego dalam diri. Kadangkala, anak bandar sepertiku terlalu bongkak mendabik dada, seolah tahu semua benda, kononnya aku lebih tahu, lebih terpelajar berbanding mereka.

Tapi, itu semua dusta belaka. Bila masuk ke hutan, akulah yang paling bodoh di antara mereka. Aku tidak reti menembak, aku tidak reti mengecam mata binatang.

Itu belum berbicara soal menggunakan parang, soal bertukang. Akulah yang paling kekok, paling corot; menjala, memasang pukat, menembak ikan, menyelam, berenang.

Ah, semua itu mainan mereka. Dan aku pula seolah anak kecil yang masih terkapai-kapai memerhati. Mereka sudah di peringkat ijazah, aku hanya budak prasekolah.

Jelaslah, walau aku seorang guru, bukan semua yang aku tahu. Ada masanya, merekalah guruku. Mereka banyak memanusiakan aku, menjadikan aku lebih menunduk ke bumi.

Anak-anak di sini, mereka begitu menghormati guru. Ibu bapa mereka amat menyanjungi guru. Kadangkala bila pergi membeli buah-buahan atau sayur-sayuran, mereka bagi ‘free’. Ah, baiknya mereka menyantuni kami yang merantau di tempat mereka.

Nak dikupas satu-persatu, nak dicerai inti cerita, semuanya mustahil untuk aku lakukan dalam coretan yang cuma seketika. Cerita lapan tahun takkan mudah mahu dikongsi dalam satu coretan pendek yang tidak sampai 15 minit dibaca.

Cuma nasihat aku, andai kata ada guru Semenanjung yang ditugaskan ke sini kelak, diminta menabur bakti ke Bumi Kenyalang terutamanya di daerah pedalaman, maka pergilah.

Aku ulang, pergilah. Anda takkan rugi. InsyaAllah, keberadaan anda di sini bukanlah suatu perkara yang sia-sia.

Penghantaran guru baharu dari Semenanjung ke Borneo bagiku adalah sesuatu yang positif, agar mereka lebih mengenali dan mendalami cara hidup dan budaya masyarakat di sini yang mungkin ada masanya berbeza dari sana. Inilah yang membuatkan mereka lebih terbuka dan belajar menerima perbezaan.

Berada di sini, ambillah peluang menjelajah, mengembara di negeri yang luas terbentang ini. Banyak keindahan yang anda akan lihat jika rajin mencari. Bukan sekadar alamnya yang mempesona, tetapi kepelbagaian budaya dan etnik membuatkan negeri ini unik.

Alhamdulillah, banyak juga tempat yang sempat aku jelajahi sepanjang kira-kira lapan tahun di sini, bukan sekadar di kota, tetapi juga di ceruk-ceruk pedalaman yang jarang dikunjungi.

Aku dan isteri, kami berdua guru Semenanjung terakhir yang tinggal di sekolah ini. Rakan-rakan Semenanjung lain semuanya sudah tiada, semuanya sudah berbakti di pelbagai negeri sejak awal tahun ini.

Jika sebelum ini, aku melihat rakan-rakan pulang membawa diri, tapi kali ini, kaki ini sendiri yang akan melangkah pergi. Berat hati rasanya mahu mengundur diri, tapi apakan daya sudah tertulis takdir Ilahi.

Berduyun-duyun mengucap tahniah, pulangnya kembali aku ke tanah Semenanjung. Tapi, hati kecil ini tak dapat menipu, dalam diam ia menangis, menahan sebak takdir tertulis.

Terima kasih SK Tegulang, terima kasih Bumi Kenyalang untuk lapan tahun yang penuh erti!

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pelihara alam sekitar dengan 4R

Dirasmikan oleh Ahli Dewan Negeri (ADN) Kota Anggerik, YB Mohd Najwan Halimi, program tersebut diadakan dengan kerjasama Suara89, Majlis Perwakilan Penduduk (MPP) Zon 22 dan Majlis Bandaraya Shah Alam (MBSA).

Menurut Ketua Wanita IKRAM Shah Alam, Pn Nor Hayati Mohd Yussoff, kempen kesedaran mengenai alam sekitar di negeri Selangor telah mencecah hampir 10 tahun dengan beberapa inisiatif termasuk pengurangan penggunaan beg plastik semasa membeli barang keperluan dan amalan kitar semula sampah.

“Walau bagaimanapun, amalan pengasingan sampah di rumah kelihatan masih kurang sambutan. Walaupun kesedaran tentang kitar semula telah meningkat, pengurusan sampah di rumah masih di peringkat yang rendah,” jelas beliau.

Sebagai tanda sokongan kepada kempen ini, tambahnya, Wanita IKRAM Shah Alam melalui telah mengambil inisiatif menubuhkan sebuah jawatankuasa kecil untuk membangkitkan kesedaran ini melalui kempen yang lebih agresif dan serius.

“Beberapa langkah dirangka ke arah sisa sifar akan dilaksanakan dalam tiga kaedah utama iaitu menerusi pencegahan, pembersihan dan alternatif,” ujarnya.

Katanya, selain memberi kesedaran tentang pengurangan sampah dalam empat dimensi (4R – Reduce , Reuse, Recycle & Recover), program ini juga bertujuan memberi ilmu pengetahuan mengenai pengurusan sampah rumah iaitu sisa dapur, minyak dan dedaun yang boleh diamalkan di rumah-rumah dengan efektif.

“Tanggungjawab menjaga alam sekitar merupakan peranan bersama memandangkan alam sekitar merupakan ciptaan Tuhan yang perlu dipelihara demi kelangsungan serta kesempurnaan kehidupan manusia,” tambah Nor Hayati lagi.

Program Jom Gotong-royong 4R yang disertai kira-kira 77 orang peserta telah bersama-sama bergotong-royong membersihkan kawasan Jalan Elektron U16/89 dan taman sekitarnya.

Di samping itu, para peserta turut menyaksikan demonstrasi teknik pengurusan sisa dapur dan sampah rumah melalui konsep kitar semula serta demonstrasi penggunaan pengurusan sampah persekitaran dengan penggunaaan composter melalui konsep kitar semula.

Pada hari yang sama, Wanita IKRAM Shah Alam juga mengadakan kempen Zero Waste 4R yang turut dirasmikan YB Najmi di Seksyen 8 di mana peserta didedahkan dengan konsep sisa sifar, bengkel eco-bricks, kaedah pengurusan sampah dapur dan membuat kompos.

Wanita IKRAM Shah Alam turut merancang program kempen 4R ketiga yang bakal diadakan pada 26 Januari ini di Bukit Bandaraya, Seksyen U11.


Berhenti cakap pasal politik?

Walaupun dalam situasi pandemik yang melanda seantero dunia kini, kita masih tidak dapat lari daripada mengatakan tentang yang satu ini.

Hakikatnya, politik dan agama adalah urusan umum yang diperkatakan oleh semua orang, yang sebahagian besarnya adalah ilmu yang tidak diketahui atau sukar dan tidak memerlukan kajian yang mendalam dan menyeluruh mengenainya sehingga masih ada yang mempersoalkannya.

“Kenapa kita bercakap tentang politik dan agama?” Begitu juga persoalan sebaliknya iaitu, “Kenapa kita tidak boleh bercakap tentang agama dan politik?”

Realitinya, agama dan politik bukanlah hak eksklusif pakar dan ahli dalam bidang tersebut, menerusi aspek ilmiah dan khusus daripadanya boleh diketahui oleh semua orang. Selain itu, negara tidak memerlukan rakyatnya mengetahui dasar atau pengalaman tertentu untuk terjun dalam dunia politik.

Sebagaimana yang menjadi menteri atau wakil rakyat, kebanyakan mereka ialah dalam kalangan rakyat biasa dan bukan ahli tentangnya. Ada juga sesetengah mereka tidak mempunyai kelayakan atau pengetahuan yang tidak jauh beza daripada masyarakat umum lainnya.

Sebagai contoh, apa yang dimiliki Trump daripada pengalaman politik atau pengetahuan untuk menjadi presiden Amerika Syarikat sebelum ini? Jawapan mudahnya ialah beliau tidak mempunyai apa-apa, namun dirinya menjadi presiden Amerika yang merupakan pemain politik terbesar pada tahun itu.

Seterusnya, perkara yang sama tetap berlaku kepada masyarakat umum di negara kita. Mereka yang mengamalkan politik dan mempengaruhinya serta terpilih untuk mewakili rakyat, tidak ada persoalan kepada mereka apa yang kita ketahui mengenainya.

Atau apakah kehebatan ‘kuasa politik’ hingga kita boleh mengatakan bahawa keluarnya Britain daripada Kesatuan Eropah adalah keputusan yang tepat. Jadi persoalan inilah yang sering ditanya, “Mengapa anda bercakap tentang politik?”

Meminta seseorang untuk berhenti membicarakan tentang politik dan agama dengan pelbagai dalih dan hujah ini adalah ‘penyitaan eksplisit’ mengenai kebebasan intelektual dan hak mereka untuk menyatakan pendapat serta pandangan mengenai topik-topik ini.

Topik-topik ini pula tidak dianggap sebagai hak milik sesiapa, selagi tidak ada elemen menghasut rakyat secara intelektual dan menakut-nakutkan mereka daripada terlibat dalam perkara yang tidak mereka fahami.

Jadi masalahnya bukan membicarakan politik, tetapi isunya ialah mengetahui dan memahaminya. Oleh itu, persoalan utamanya ialah, mengapa orang tidak memahami politik?

Polemik ini dijawab oleh seorang pemikir Amerika yang terkenal, Reinhold Niebohr ketika beliau mengatakan bahawa sains politik memerlukan logik, dan logik adalah kemahiran yang dinikmati oleh sebilangan besar manusia.

Sudah tentu, kerana mereka yang berkuasa mengetahui kebenaran ini, mereka selalu mencipta ilusi dan penyederhanaan emosi untuk menjauhkan masyarakat daripada kejahilan politik mereka. Di samping itu, mereka menggunakan media dan yang memiliki logik yang bersuara.

Fakta ini disahkan sebelumnya oleh pemimpin Revolusi Bolshevik, Vladimir Ilyich Ulyanov (1870-1924) yang lebih dikenali sebagai Lenin, ketika beliau mengatakan bahawa harus ada eksploitasi emosi untuk mendorong massa ke arah masa depan yang mereka tidak mampu atau layak untuk memahami, atau bahkan membayangkannya.

Di sini harus diperhatikan bahawa kebodohan politik tidak hanya berkaitan dengan logik, walaupun ia merupakan satu bahagian penting daripada kemampuan untuk membangunkan keputusan politik yang tepat, tetapi ia juga berkaitan dengan pengetahuan berdasarkan penilaian yang dibuat.

Yang dimaksudkan dengan pengetahuan di sini bukanlah pengetahuan politik yang perlu dikaji. Akan tetapi, ia adalah mengenai pengetahuan mengenai peristiwa politik yang berlaku serta membangunkan sudut pandang politik yang berpunca daripada maklumat dan pengetahuan yang dimiliki seseorang mengenai perkara tersebut.

Dari titik inilah masalah sebenarnya bermula kerana pengetahuan rakyat mengenai hal-hal politik disusun oleh pemerintah yang bekerja menurut teori Lenin, yang membuatkan rakyat berada dalam keadaan tidak peduli politik dan tidak mengendalikan kesedaran politik mereka, hingga membuatkan mereka tidak dapat memahami atau meramalkan perjalanan sesuatu itu.

Dan di sini bukanlah berkisar di sekitar orbit teori konspirasi yang mana mereka melakukan revolusi dan peperangan yang diciptakan dalam minda beberapa pihak.

Ia tidak lain adalah mengenai media yang memaparkan kisah berita rakyat dan membuatkan mereka membina idea politik atasnya. Media  juga memainkan peranan penting supaya orang mengenalnya atau tidak.

Oleh itu, adegan itu selalu digambarkan dengan cara berikut; jika kita mengetahui sesuatu, maka kita tahu apa yang ingin diketahui oleh pemerintah, dan tentu saja pemerintah tidak akan mahu mengetahui apa yang mereka ketahui.

Jadi, kita masih akan memahami politik sebagaimana yang diinginkannya, dan tentu saja mereka tidak mahu memahami apa-apa. Itulah sebabnya mengapa orang tidak memahami politik dan selalunya penilaian atau persepsi yang dibuat mereka itu salah.

Tetapi jika pemerintah tidak mahu rakyat mengetahui apa yang berlaku, maka rakyat tidak akan mendengarnya terlebih dahulu, dan di sini kita akan mula memberikan pendapat sendiri berdasarkan apa yang difikirkan atau tidak berdasarkan apa yang berlaku.

Oleh yang demikian, seseorang itu akan mula membentuk teori politik yang tidak berdasarkan pada asas apa-apa pun tetapi keperluannya untuk menerangkan pemandangan politik itulah yang membuatkan seseorang itu menjana idea yang mungkin tidak dekat dengan kenyataan dan situasi.

Maka, di sini adalah wajar untuk berfikir sesuka hati atau katakan apa yang dimahukan selagi seseorang itu tidak akan dapat mengetahui apa yang sebenarnya berlaku.

Adegan kejahilan politik yang gambarannya tercermin dalam perbincangan awam dalam kenyataan dan di media sosial tidak dapat diselesaikan dengan meminta orang berhenti membicarakan politik.

Ini kerana ia tidak akan mengubah sesuatu masalah. Walaupun pakar hanya bercakap, kenyataan ini masih akan wujud berikutan kekurangan sesuatu yang logik di fikiran mereka.

Implikasi terhadap kehidupan negeri dan masyarakat

Kepentingan politik berasal daripada pengaruh dalam kehidupan bernegara sejak awal manusia dari kelahirannya hingga kematiannya. Segala yang berkaitan dengan kehidupan manusia dipolitikkan atau diawasi oleh pihak berkuasa politik. Sehinggakan, tiada siapa pun yang terkecuali dalam semua aspek kehidupan yang jauh daripada politik dan ideologinya.

Pertanian, sukan dan muzik; ia dianggap sebagai salah satu aktiviti kehidupan yang paling jauh daripada politik. Namun, kita dapat lihat bahawa autoriti politiklah yang mengawasi, membiayai dan mengarahkannya sebagaimana yang dikehendaki.

Dalam banyak situasi, padang stadium sukan boleh berubah menjadi ‘medan perang’ yang mana bendera, gambar dan sepanduk dinaikkan dan nyanyian yang memuji keadaan atau lambangnya berkibar.

Hinggakan, negara yang menang pada akhir perlawanan menganggap dirinya telah mencapai kemenangan politik dan ketenteraan terhadap lawannya.

Dalam pada itu, beberapa negara Eropah terutama setelah Perang Dunia Kedua sangat mementingkan ilmu politik yang tidak lain adalah salah satu institusi dan menjadi tonggak kekuatan politik.

Antaranya, ia bergantung kepada kecerdikan dan para sarjana dalam bidang politik untuk menetapkan peraturannya untuk menentukan hubungannya dengan negara lain.

Selain itu, politik mempunyai pengaruh yang paling besar, pengaruh yang paling kuat dalam kehidupan rakyat dan pembentukan pemerintahan bernegara. Jurusan sains politik di universiti-universiti telah awal lagi diajar di beberapa universiti di Eropah.

Situasi itu segera merebak di beberapa negara membangun kerana kesan dan pengaruhnya terhadap kehidupan negara dan masyarakat, sebagaimana banyak ahli politik berpendapat bahawa keseimbangan kekuatan negara berdasarkan pada kekuatan politik negara.

Di samping kecanggihan dan kemampuan mereka yang mampu memimpin pertimbangan, para pemimpin dan pemerintah negara memiliki kepandaian politik, kemampuan manoeuver dengan lawan mereka serta kemampuan untuk membawa banyak pengaruh daripada mereka.

Politik adalah bagi mereka yang memiliki otak yang sihat yang tahu bagaimana merancang, menangani, memusnahkan selain bagaimana untuk membina sesuatu.

Pada zaman moden, semuanya sering dipolitikkan. Dan semuanya diawasi oleh pihak berkuasa politik sehingga keputusan ketenteraan tidak diambil oleh kepemimpinan tentera tetapi oleh pihak berkuasa politik seperti apa yang berlaku di Myanmar kini.

Bagaimana sebenarnya politik itu bagi pandangan anda?

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Penyelewengan mega FELDA pengajaran besar untuk negara

Negara dikejutkan dengan pembongkaran penyelewengan dan kecurangan mega yang berlaku terhadap FELDA seperti yang terkandung dalam Kertas Putih yang dibentangkan oleh Menteri Hal Ehwal Ekonomi di Parlimen pada hari Rabu lepas, 10 April 2019.

IKRAM mengutuk penyelewengan dan kecurangan mega ini dan mendesak agar semua yang terlibat dibawa ke muka pengadilan secepat mungkin.

Kertas putih yang mendedahkan situasi sebenar dan kedudukan kewangan FELDA disediakan berdasarkan kajian forensik firma perakaunan ternama Ernst & Young. Ia mendedahkan lapan pelaburan FELDA bernilai RM4.4 bilion yang telah susut nilai sebanyak 50 peratus kepada RM2.2 bilion selain daripada isu-isu berkaitan pelanggaran proses dan tatacara pelaburan FELDA, isu-isu berkaitan pelaporan FELDA pada tahun-tahun kebelakangan yang tidak tepat dan lain-lain.

Akibatnya, bukan sekadar kerugian dalam jumlah yang sangat besar, kerajaan kini terpaksa memberikan bantuan kewangan sebanyak RM6.23 bilion untuk memulihkan semula kedudukan FELDA.

Memandangkan isu ini agak kompleks yang melibatkan beberapa transaksi di dalam dan di luar negara dan jumlah pelaburan yang besar, IKRAM menyeru agar pihak yang berminat agar mendapatkan maklumat yang tepat supaya penilaian yang objektif dan rasional dapat dilakukan.

Jelasnya, tragedi yang melanda FELDA ini adalah isu besar kerana melibatkan kegagalan tadbir urus sebuah agensi yang diamanahkan untuk menjaga kepentingan peneroka FELDA. Isu ini juga berkait rapat dengan integriti kepimpinan yang terlibat secara langsung dalam menguruskan FELDA, sama ada di peringkat kerajaan mahupun di peringkat pengurusan tertinggi FELDA.

Sehubungan itu, tragedi FELDA ini mestilah dijadikan pengajaran oleh kerajaan dan rakyat supaya kesilapan yang sama tidak berulang pada masa yang akan datang, sebagaimana juga isu 1MDB yang terpalit dengan isu-isu berkaitan kegagalan tadbir urus, pecah amanah dan kelemahan kualiti kepimpinan.

Tragedi ini mengingatkan rakyat Malaysia betapa pentingnya untuk memilih pemimpin yang amanah, berintegriti dan profesional di semua peringkat.

IKRAM mendoakan agar usaha-usaha kerajaan untuk memulihkan kedudukan FELDA dengan gagasan Model Felda Baharu bagi membantu golongan peneroka akan berjalan lancar dan mencapai objektif-objektif yang telah ditetapkan.

Pada era Malaysia baharu yang hampir menjangkau ulang tahun pertama ini, IKRAM ingin mengingatkan kerajaan agar komited untuk meletakkan agenda  reformasi dan pengislahan dalam pentadbiran kerajaan sebagai agenda utama negara.

Selain tadbir urus yang baik dan kepimpinan yang kompeten dan berintegriti, agenda ini juga boleh dilaksanakan dengan mengukuhkan sistem pemerintahan yang berasaskan semak dan imbang yang berkesan dan undang-undang yang adil.

Ini selaras dengan ciri-ciri Negara Rahmah Mithali yang diperjuangkan IKRAM, yang mudah-mudahan dengan penerapan ciri-ciri tersebut, negara kita akan dikurniakan kemakmuran dan rahmat daripada Allah SWT.

Dr Hj Mohd Parid Sheikh AhmadPresidenPertubuhan IKRAM Malaysia


Positif kepada Allah menguatkan saya

Beliau turut menyatakan kesyukurannya ketika menyambut ziarah oleh Kluster Dakwah dan Tarbiah, Persatuan Belia Harmoni Malaysia (HARMONI).

Sesi ziarah ini dilaksanakan dengan kerjasama Hidayah Centre Foundation (HCF) secara bersiri, bertujuan menyantuni saudara baru di samping menghulurkan bantuan kepada mereka.

Dalam kesempatan tersebut, wakil yang hadir turut mendengar luahan cabaran-cabaran yang dilalui golongan saudara baru ini, khususnya yang berlatarbelakangkan golongan susah.

“Mereka berdepan pelbagai ujian; ditinggalkan isteri, kaki terpaksa dipotong atas faktor penyakit sehingga memaksa untuk memandu kereta transisi manual hanya dengan satu kaki, anak-anak yang hanya mencarinya apabila susah,” kongsi saudara Tengku Muhammad Ibrahim Salahuddin, wakil HARMONI.

“Segalanya memberi ingatan kepada kita untuk terus bersyukur atas kurniaan hidayah dan cakna kepada yang memerlukan,” sambung beliau lagi.

Dalam sesi ziarah tersebut, saudara baru menerima sumbangan berupa makanan asas dan sumbangan kewangan bagi meringankan sedikit beban yang ditanggung.

Bagi yang ingin menghulurkan sumbangan khusus kepada saudara baru, boleh disalurkan kepada akaun Bank Islam atas nama Belia Harmoni Resources (Nombor akaun: 14041010089919) dengan menggunakan rujukan ‘HidayahAid”.

Maklumat lanjut boleh hubungi Kluster Dakwah dan Tarbiyah HARMONI, saudara Ammar, di talian 019-4768918.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tidak mustahil ‘pentadbiran Umar Abdul Aziz’ di Mesir – Presiden

“Realitinya, melalui sejarah kebangkitan rakyat di seluruh dunia, pemerintah diktator akan beransur-ansur berakhir.”

Tsunami revolusi tersebut secara automatik banyak meninggalkan kesan. Kuasa rakyat terbukti dapat meruntuhkan pemerintahan walaupun didukung oleh kuasa barat. Di mana-mana pun, mereka yang tidak mengikut rentak aspirasi rakyat pasti akan berasa gentar, takut kalau-kalau perkara sama akan berlaku di tempat masing-masing. Begitulah resahnya para politikus Amerika, Israel dan yang bersekutu dengannya, dan sekiranya diganti dengan pentadbiran yang baru, tidak semestinya ia akan menyokong dasar-dasar sedia ada.

“Kebangkitan rakyat adalah disebabkan mereka telah ditindas oleh rejim diktator untuk tempoh yang lama oleh Mubarak; dalam tiga dekad sebelumnya Presiden Sadat, Presdien Jamal Abd Nasir dan sejak Revolusi Tentera Mesir pada 1992,” ujar beliau lagi.

Beliau menegaskan bahawa Ikhwanul Muslimin adalah ‘partner’ dan bukannya ‘lead’ dalam isu kebangkitan rakyat ini sebagaimana memetik kenyataan Ketua Umum Ikhwanul Muslimin  itu sendiri, Dr Ahmad Badi`, pada 6 Febuari lalu.

“Berkali-kali kami ulangi pendirian kami. Kami bukanlah pendesak agar kekuasaan diberikan kepada kami. Kami tidak berkepentingan untuk meraih sebarang jawatan (kerajaan baru), sebab itu kami tidak pernah mencadangkan sesiapa daripada kami untuk menggantikan Mubarak.”

Sehubungan hal tersebut, sedikit sebanyak kebangkitan rakyat Mesir memberi impak kepada negara kita kerana melalui kuasa rakyat, mekanisme untuk mewujudkan perubahan dapat direalisasikan. Oleh hal yang demikian, sewajarnyalah pihak kerajaan melayani karenah rakyat untuk mengelakkan terjadinya perkara serupa.

Namun menurut Dr Parid lagi, IKRAM mengambil pendekatan untuk mewujudkan perubahan melalui jalan damai yang bermaksud mengamalkan perbincangan di peringkat akar umbi. “Dan kita tidak nampak kemungkinan akan berlakunya (peristiwa) seperti di Dunia Arab itu (di sini),” katanya.

Dalam pada itu, pelbagai langkah akan disusun bagi memastikan pelajar-pelajar yang dihantar pulang diisi ruang waktu mereka dengan kegiatan-kegiatan yang berfaedah. IKRAM akan menjamin penerusan akademik dan memastikan kecemerlangan peribadi mereka seiringan.

“Insya-Allah, kita merancang usaha-usaha untuk mereka melanjutkan pengajian, sama ada di Mesir atau di Malaysia agar mereka dapat meneruskan pelajaran mereka sebaik mungkin,” tambah beliau mengakhiri perbualan.


Kesihatan mental musim pandemik

Sedangkan, masalah kesihatan mental telah ditakrifkan oleh Pertubuhan Kesihatan Sedunia (WHO) sebagai “keadaan kesejahteraan yang mana individu menyedari keupayaan sendiri, dapat mengatasi tekanan normal kehidupan, dapat bekerja dengan produktif dan bermanfaat, dan mampu memberi sumbagan kepada komuniti”.

Masalah mental merupakan isu yang semakin membimbangkan. Lebih membimbangkan apabila kajian menunjukkan pada tahun 2020, masalah kesihatan mental merupakan masalah kedua terbesar yang akan membunuh rakyat Malaysia selepas penyakit jantung dan kini kita sudah berada di penghujung tahun 2020.

Menurut Pengarah Pengurusan Polis Diraja Malaysia (PDRM), CP Dato’ Ramli Haji Din, secara purata lebih 30 orang yang membunuh diri dalam sebulan sepanjang Perintah Kawalan Pergerakan (PKP) berlangsung, sejak 18 Mac sehingga 30 Oktober 2020 dengan 266 kes keseluruhan.

Tambah beliau lagi, 78 peratus dicatatkan dalam tindakan membunuh diri adalah lelaki manakala wanita mencatatkan sebanyak 22 peratus. Jumlah data yang dikeluarkan ini membuktikan bahawa masalah kesihatan mental semakin serius dan perlu dibendung segera.

Keadaan pandemik yang masih belum kelihatan penghujungnya boleh menjadi faktor terjejasnya kesihatan mental seseorang seperti kehilangan pekerjaan, terputus sumber rezeki, masalah keluarga di rumah dan masalah kewangan.

Akibat daripada penularan wabak COVID-19, seramai 800,000 orang hilang pekerjaan dan jumlahnya dijangka akan meningkat. Menurut kajian yang dijalankan oleh EMIR Research, sebanyak 85 peratus responden menyatakan kebimbangan hilang pekerjaan akibat daripada wabak COVID-19.

Antara simptom yang dihadapi oleh mereka yang mempunyai masalah kesihatan mental adalah apabila rutin harian mereka terjejas untuk jangka masa yang agak panjang. Walau bagaimanapun, perkara ini boleh dikawal jika tindakan yang perlu dapat dilakukan dengan segera.

Justeru itu, penting untuk seseorang yang mengalami atau merasakan dirinya mengalami masalah kesihatan mental untuk mendapatkan pertolongan daripada pihak profesional dengan segera.

Sepanjang pandemik ini, terdapat beberapa agensi dan badan bukan kerajaan (NGO) yang telah menawarkan perkhidmatan mereka bagi membantu golongan yang terjejas akibat daripada COVID-19.

Talian Sokongan Psikososial KKM diwujudkan bersama MERCY dan agensi-agensi lain untuk menangani masalah kesihatan mental berkaitan pandemik COVID-19. Antara agensi-agensi yang terlibat adalah Bahagian Keluarga, Sosial dan Komuniti dan Kementerian Pembangunan Wanita, Keluarga dan Masyarakat (KPWKM).

Talian Kasih juga telah diwujudkan oleh KPWKM bagi membantu mereka yang mengalami masalah tersebut dan untuk memberikan sokongan psikologi kepada mereka.Telekaunseling ini boleh dicapai melalui nombor Talian Kasih iaitu 15999 atau Whatsapp Talian Kasih, 019-2615999 dan beroperasi selama 24 jam sehari.

Isu dan masalah kesihatan mental seharusnya diambil berat oleh semua pihak. Hal ini kerana, ia boleh menjejaskan sesiapa sahaja tanpa mengira umur dan jantina.

Masyarakat perlu faham bahawa masalah kesihatan ini sama sahaja seperti penyakit-penyakit kronik lain, contohnya kanser dan sakit jantung. Bezanya, masalah kesihatan mental ini tidak dapat dilihat dengan mata kasar, namun ia tetap sejenis penyakit.

Menjadi sebuah tanggungjawab setiap individu untuk cakna akan isu kesihatan mental agar stigma terhadap mereka yang mengalaminya dapat dikurangkan.

Pada musim pandemik ini, marilah kita bersama-sama mengmbil berat akan keadaan mereka yang berada di sekeliling kita dan saling membantu bagi mereka yang memerlukan. Terapkan dalam diri kita dengan tema kemerdekaan yang dipilih pada tahun ini iaitu Malaysia Prihatin.

Ajda Nuha binti Ahmad Daniel merupakan salah seorang penyelidik di Strategic Research SHIELD.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sesi persekolahan baharu 2022/2023 bermula hari ini

SERI KEMBANGAN – Sesi persekolahan 2022/2023 bermula pada hari ini dengan majoriti sekolah menetapkan prosedur operasi standard (SOP) ketat kepada ibu bapa dan murid.

Antaranya ialah penjarakan fizikal dan penggunaan cecair pensanitasi untuk membersihkan tangan sebelum memasuki kelas bagi mengekang penularan Covid-19.

Menteri Kanan Pendidikan, Senator Datuk Dr Mohd Radzi Md Jidin melakukan tinjauan pengoperasian hari pertama di Sekolah Kebangsaan Pakatan Jaya, Ipoh bersama Menteri Belia dan Sukan, Datuk Seri Ahmad Faizal Azumu.

Radzi turut beramah mesra bersama murid di sekolah itu yang bersemangat mengikuti sesi persekolahan secara bersemuka dengan berpakaian serba baharu.

Seterusnya, beliau melakukan tinjauan di Sekolah Kebangsaan Syed Idrus, Kampung Kuang Hilir, Chemor, Ipoh.

Exco Pendidikan dan Teknologi Negeri Melaka, Datuk Rais Yasin memaklumkan, seramai 149,378 murid sekolah rendah dan menengah melibatkan 315 sekolah memulakan sesi persekolahan pada Isnin.

“Daripada jumlah itu seramai 84,619 orang adalah murid sekolah rendah manakala 64,759 lagi merupakan pelajar sekolah menengah.”

Beliau berkata, sebanyak 238 sekolah rendah dan 77 sekolah menengah di Melaka memulakan sesi persekolahan dan sekolah yang mempunyai lebih 600 murid akan melaksanakan sistem penggiliran kehadiran murid ke sekolah.

“Sistem penggiliran ini akan melibatkan murid Tahun Tiga, Empat dan Lima bagi memastikan SOP dilaksanakan secara berkesan.”

Tindakan kerajaan mengumumkan pembukaan semula sekolah bagi mereka yang tertangguh sebelum ini satu tindakan wajar, bahkan negara kita juga sedang beralih ke fasa endemik.

“Seramai 21,287 murid Tahun Satu dan 21,196 pelajar Tingkatan Satu memulakan sesi persekolahan pada Isnin,” ujar Exco Pelaksanaan Syariah, Pendidikan dan Pengajian Tinggi negeri Terengganu, Satiful Bahri Mamat.

Menurutnya, semua sekolah yang terjejas banjir pada akhir bulan lalu juga sudah dibersihkan dan beroperasi seperti biasa.

“64 sekolah rendah mencatatkan kehadiran penuh pada Isnin dengan hanya 10 sekolah melakukan sesi persekolahan penggiliran berikutan bilangan murid melebihi 600 orang,” kata Pengarah Pendidikan Negeri Perlis, Naharudeen Othman.

Dalam pada itu, di Negeri Sembilan, sesi persekolahan melibatkan 190,602 pelajar merangkumi 106,139 murid sekolah rendah dan 84,463 pelajar sekolah menengah membabitkan enam Pejabat Pendidikan Daerah (PPD) termasuk Seremban, Rembau dan Tampin.

Manakala di Pahang, seramai 255,251 pelajar sekolah rendah dan menengah kembali ke sekolah pada Isnin merangkumi 150,607 murid sekolah rendah termasuk 23,036 murid Tahun Satu, manakala bakinya pelajar sekolah menengah.

Secara keseluruhannya, terdapat 542 sekolah rendah dan 198 sekolah menengah di Pahang.

Di Kota Kinabalu, Sabah, Pengarah Pendidikan Negeri, Datuk Dr Mistirine Radin berkata, seramai 505,439 pelajar memulakan sesi persekolahan pada Isnin membabitkan 1,071 sekolah rendah dan 221 sekolah menengah di seluruh Sabah.

“Jumlah itu merangkumi 313,697 murid sekolah rendah dan 191,742 pelajar sekolah menengah, selain 22,950 pelajar turut memulakan sesi persekolahan di 477 sekolah swasta di seluruh Sabah.”

Kredit foto: SK Putrajaya Presint 8(1)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Majoriti Pelajar Tidak Setuju Sekolah Mula 8 Pagi

SERI KEMBANGAN – Majoriti pelajar 55 buah sekolah rangkaian IKRAM MUSLEH di seluruh negara tidak bersetuju dengan cadangan waktu persekolahan bermula 8 pagi.

Pengerusi Pengerusi Jawatankuasa Pendidikan, Pertubuhan IKRAM Malaysia (IKRAM), Prof Dr Omar Yaakob berkata, tinjauan awal oleh warga Pendidikan IKRAM MUSLEH itu melibatkan lebih 19,000 pelajar.

Beliau menyatakan kesangsiannya dengan laporan media bahawa majoriti sokong waktu persekolahan bermula 8 pagi.

Kesimpulan itu dibuat merujuk kepada satu undian Twitter yang mana sebanyak 57.2 peratus bersetuju dengan cadangan melanjutkan sesi berkenaan manakala 42.8 peratus lagi tidak bersetuju.

“Segmen pengguna Twitter biasanya terdiri daripada golongan  professional yang tidak mewakili sebahagian besar ibu bapa.”

“Saiz sampel juga terlalu kecil. Hanya  278 pengguna Twitter yang menyertai undian berkenaan, terlalu kecil untuk digunakan sebagai dapatan yang boleh dijadikan tajuk berita,” kata beliau.

Tegas Prof Omar yang juga anggota Majlis Penasihat Pendidikan Kebangsaan (MPPK), perubahan jadual waktu persekolahan merupakan sesuatu  yang besar walaupun 30 minit, dan ia memerlukan kajian yang lebih saintifik dan profesional.

“Bagi kebanyakan ibu bapa, permulaan persekolahan pada 7.30 pagi kini tidak menimbulkan masalah besar,” ujarnya.

Sebelumnya, pakar pendidikan daripada Fakulti Pendidikan Universiti Kebangsaan Malaysia (UKM) Dr Anuar Ahmad menyifatkan cadangan persekolahan bermula 8 pagi selaras dengan konsep Malaysia Madani dan slogan ‘Murid Ceria, Guru Bahagia, Sekolah Bitara dan Negara Sejahtera’.

Walau bagaimanapun, Menteri Pendidikan, YB Fadhlina Sidek berkata, cadangan tersebut bukanlah perkara utama yang menjadi tumpuan Kementerian Pendidikan (KPM), sebaliknya banyak lagi isu lain berkaitan sektor pendidikan perlu diberikan perhatian.


Shahrul Aman dipilih sebagai Naib Presiden IKRAM

Beliau menggantikan Datin Paduka Hjh Che Asmah Ibrahim yang telah meletakkan jawatannya baru-baru ini.

Shahrul Aman, 46, adalah Ahli JKP IKRAM sejak 2012 dan kini bertugas sebagai Ketua Pegawai Operasi di Ibu Pejabat IKRAM.

Beliau pernah menjadi Pengerusi Jawatankuasa Belia Remaja (JKBR) seterusnya dipilih sebagai Naib Presiden IKRAM pada 2014 menggantikan Hj Syed Ibrahim Syed Noh yang telah meletakkan jawatan.

Beliau pernah bertindak sebagai Pemangku Pengerusi Bersih 2.0 dan kini merupakan Ketua Pasukan Advokasi Institusi Kenegaraan, Pertubuhan IKRAM Malaysia.

Dengan pemilihan ini, didoakan semoga ia dapat memperkasakan lagi matlamat IKRAM untuk memacu pembinaan Negara Rahmah melalui aktiviti dakwah, tarbiah dan kebajikan, insya-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


We Are Here to Serve the Nation

In light of recent news reports, we would like to take this opportunity to provide a quick overview on IKRAM and what we do.

Registered with the Registrar of Societies (RoS) since 2009, IKRAM is an Islamic grassroot organisation with a focus on public education and community work.

We believe that Islamic principles and values are essential parts of nation building, and if explained correctly, can even be accepted in a multicultural and multi-religious society like ours.

To develop a strong, united and progressive society, IKRAM believes in the concept of Negara Rahmah (loosely translated as a nation of compassion), described through 12 characteristics, as follows:

2. Administrative System Based on Effective Check and Balance

5. Knowledgeable, Civil and Caring Society

7. Harmonious Ethnic and Religious Relations

11. Safeguarding Citizens’ Welfare, Health and Security

12. Spearheading Global Peace and Humanitarian Efforts

IKRAM supports the current government’s efforts to recruit the best and the most competent Malaysians with high integrity to lead and manage our country forward.

As a progressive Islamic NGO with contemporary outlook, IKRAM attracts many Malaysian Muslim professionals and scholars to be with us. IKRAM is home to members from all walks of life – including highly qualified and high calibre academics and professionals.

IKRAM promotes a sense of patriotism among members as well as society at large. Thus, if any IKRAM member is called upon to serve our beloved country, it would be based on his/her own merit as well as an answer to the call out of a patriotic sense of duty, consistent with our values. We believe the same apply to any member of NGOs who share the same values in our country.

While we encourage our members to serve the nation, as an organization that uphold high ethical standards of Islamic values, IKRAM abhors any improper appointment of public officers even if it is for IKRAM members.

As stipulated in the Negara Rahmah concept, competency and integrity in leadership and a government founded based on effective checks and balances are some of the core values that we hold fast to.

IKRAM is committed towards nation building and will continue to do our part. In doing so, we promote strong partnerships and collaborations between various stakeholders, regardless of race or religion. We are here to serve the country to the best of our abilities.

Dr Hj Mohd Parid Sheikh AhmadPresidentPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


MAP, UIAM Anjur Minggu Kesedaran Kesihatan Seksual

KUANTAN – Minggu Kesedaran Kesihatan Seksual dan Reproduksi anjuran Malaysians Against Pornography (MAP) pada Sabtu, 13 Mei yang lalu telah dihadiri oleh para pelajar daripada Sekolah Menengah Kebangsaan Sultanah Hajjah Kalsom, di sini.

Program kali ini dijayakan bersama 20 orang pelajar daripada Persatuan Pelajar Farmasi (IPha), Universiti Islam Antarabangsa Malaysia UIAM.

UIAM merupakan rakan strategik MAP dalam program ini, yang telah membantu menyebarluaskan program-program kesedaran berkenaan pendidikan seksual dan reproduktif.

Kempen kesedaran ini bukan sahaja kepada para pelajar dan staf mereka, tetapi juga kepada masyarakat umum menggunakan modul-modul MAP.

Program-program kesedaran yang dianjurkan merupakan inisiatif bagi memperkasakan pelindung diri anak-anak selain memperkasakan peranan ibu bapa dan masyarakat secara umum dengan ilmu kesihatan seksual dan reproduksi anak-anak.

Ini kerana ibu bapa memainkan peranan utama yang sangat penting dalam mendidik anak-anak berkenaan isu kesihatan reproduksi.

Program kesedaran kali ini merupakan inisiatif MAP Pahang yang diketuai Dr Bisha Fatimah Uzir bersama Fakulti Farmasi UIAM.

Semoga ilmu yang diperolehi oleh para pelajar dalam program tersebut dapat dimanfaatkan dengan sebaik-baiknya dan berkesan dalam menangani bahaya yang dibawa oleh pornografi kepada masyarakat.

Malaysians Against Pornography (MAP) adalah sebuah institusi yang bertujuan memperjuangkan ancaman pornografi dalam kalangan masyarakat Malaysia secara kolektif.

Fokus utama MAP adalah pencegahan, intervensi dan advokasi yang berkaitan dengan pornografi, dengan visi Masyarakat Malaysia Bebas Ancaman Pornografi.

Antara misi MAP ialah mewujudkan kesedaran yang tinggi dalam kalangan masyarakat tentang bahaya pornografi melalui pendekatan yang rahmah.

Info lanjut MAP boleh dilayari Facebook dan laman web MAP.


Kebebasan Bersuara: Kerana Mulut Negara Binasa

Kebebasan bersuara adalah hak setiap individu yang dapat dinikmati dalam sebuah negara demokrasi seperti Malaysia.

Jaminan ini termaktub dalam Perlembagaan Persekutuan, bahagian Fasal (1)(a) Perkara 10 yang menyatakan, tiap-tiap warganegara adalah berhak bebas bercakap dan mengeluarkan fikiran.

Namun, undang-undang ini dikawal oleh beberapa fasal lain dalam Perlembagaan Persekutuan dan akta lain seperti Akta Fitnah 1957, Akta Hasutan  1948, Akta Keselamatan Dalam Negeri 1960.

Akta-akta ini adalah sebagai garis panduan agar rakyat Malaysia bertanggungjawab terhadap sebaran fitnah, hasutan dan tidak boleh mempersoalkan kedaulatan raja-raja, Islam sebagai agama persekutuan, bahasa Melayu sebagai bahasa kebangsaan, hak-hak istimewa orang Melayu serta bumiputera.

Kebelakangan ini, begitu ramai kelihatan cuba mengambil kesempatan atas situasi semasa yang berlaku dengan melakukan provokasi terhadap sensitiviti keagamaan dan perkauman yang sudah sedia kemas termaktub dalam Perlembagaan Persekutuan.

Tidak kurang juga, ada segelintir golongan yang mencetuskan polemik dan memainkan naratif yang menghuru-harakan masyarakat.

Tindakan tegas harus diambil terhadap mana-mana individu termasuk mana-mana ahli politik yang cuba menggugat ketenteraman awam dengan kenyataan yang sengaja menimbulkan perpecahan dan persengketaan.

Langkah ini dapat mendidik pemimpin dan rakyat dengan disiplin yang harus diikuti bagi menjamin keamanan dan keharmonian dalam sesebuah negara.

Sudah terlalu banyak contoh pada masa lalu dan masa kini bersangkutan konflik yang ditimbulkan oleh pemimpin politik yang bersengketa sesama sendiri, sekali gus mengheret rakyat awam ke gelandang pergaduhan.

Konflik di Sudan menjadi contoh nyata yang telah menyaksikan natijah pertengkaran ketua-ketua pemimpin yang telah membawa rakyat dan negaranya ke kancah tinju. Ketua yang bergaduh tetapi rakyat dimangsakan dan negara menjadi binasa.

Akibatnya, pembangunan terbantut, masalah yang menyelubungi negara tidak dapat diselesaikan dan rakyat terpaksa menjadi pelarian di negara orang.

Benar kebebasan bersuara adalah hak asasi manusia dan mendorong pemikiran individu, namun ia harus dikawal agar tidak disalahgunakan dan mengakibatkan kenistaan serta kecelakaan dalam masyarakat.

Peribahasa Melayu ada menyebut, “Kerana pulut santan binasa, kerana mulut badan binasa” yang membawa erti kecelakaan yang terjadi akibat terlepas cakap.

Bercakap dusta, mengangkat diri sendiri sambil menjatuhkan orang lain, membuka aib dengan tujuan menimbulkan konflik dan menyebarkan fitnah, termasuk dalam perbuatan yang mengupayakan terjadi suatu kebinasaan.

Kebinasaan yang boleh membesar sehingga menjadi malapetaka dalam masyarakat adalah kecelakaan yang harus dikesalkan.

Namun pada zaman maklumat tersebar di hujung jari, begitu ramai orang dengan mudah menghamburkan tutur kata sewenang-wenangnya seperti angin lalu. Ini kerana kebebasan bersuara sering disalah tanggap sebagai kebebasan mutlak.

Fahaman sebegini yang boleh menjadikan seseorang fanatik pada pandangan sendiri. Keterujaan melontarkan hujah atau logik fikiran sendiri mampu menutupi kewarasan akal tanpa merujuk pada sumber dan etika yang digariskan dalam al-Quran dan hadis sebagai sumber keadilan.

Keadaan bertambah buruk apabila ia disokong oleh tangan-tangan yang bersorak menyebarkan sesuatu tanpa disemak.

Begitu banyak fitnah yang ditabur dan disebarkan dalam masyarakat pada zaman ini, sehingga yang benar menjadi salah dan yang salah menjadi benar.

Adakah masyarakat sedar atau mengambil ringan akan perbuatan ini sedangkan agama memberi ancaman pada orang-orang yang meriwayatkan sesuatu tanpa pasti akan kebenarannya?

Ini ditegaskan dalam hadis Nabi SAW seperti berikut:

كفى بالمرء كذبا أن يحدث بكل ما سمع

“Memadai seseorang itu dikatakan pendusta apabila dia menyampaikan semua yang dia dengar.” (HR Muslim, No. 5)

Hakikatnya, kebebasan bersuara datang dengan pilihan yang ada pertanggungjawaban. Agama menerusi wahyu Ilahi dan kata-kata Nabi telah lengkap memberikan panduan dan sempadan kepada umatnya agar dapat membina hidup sejahtera dan tidak menjerumuskan diri dalam hal-hal yang mungkar.

Manusia secara fitrah perlu mempunyai kebebasan menyuarakan pandangan dan memilih pendapat bagi memajukan potensi fikirannya.

Namun dalam agama, manusia tidak pernah ada kebebasan yang mutlak dan segala tindakannya dilindungi dan dipelihara syarak.

Bagi memastikan kebebasan ini menghasilkan kesan yang mendatangkan manfaat, Islam menganjurkan agar manusia berfikir serta melakukan semakan dan kajian.

Ini penting agar budaya berfikir dan mengembangkannya adalah melalui fikiran yang waras dan bertujuan menyingkap kebenaran serta mencapai keadilan.

Basmin Maarof
Pegawai Jabatan Komunikasi dan Media
Pertubuhan IKRAM Malaysia

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Penggunaan Gajet Anak-anak: Apa Peranan Ibu Bapa?

Penggunaan gajet dalam kalangan masyarakat kini bukan sesuatu yang asing lagi. Semenjak telefon pintar mula mendapat tempat di pasaran dengan harga yang mampu milik, penggunaannya semakin berleluasa.

Tidak kira muda atau tua, semua orang mudah untuk mendapat capaian Internet tanpa perlu bersusah payah. Inilah dunia tanpa sempadan dan semua maklumat hanya di hujung jari sahaja.

Situasi ini sangat berbeza sebelum tahun 2000. Rata-rata kita tidak terbiasa dengan gajet atau peranti elektronik apatah lagi telefon pintar.

Ketika itu jika ingin melayari Internet, perlu ke kafe siber dan perlu membayar harga mengikut jam penggunaannya. Surat khabar, majalah dan televisyen menjadi medium utama untuk mendapatkan maklumat yang boleh dikatakan sahih.

Saya sendiri masih ingat, akhir tahun 90an ketika ingin memilih kursus pengajian di Institut Pengajian Tinggi (IPT), saya terpaksa menghantar surat kepada beberapa universiti tempatan untuk mendapatkan prospektus.

Ini kerana melalui prospektus sahaja saya boleh mendapatkan maklumat terperinci mengenai kursus yang ditawarkan di universiti tersebut termasuk subjek yang bakal ditawarkan. Ini dapat membantu diri menilai sama ada kursus tersebut sesuai atau tidak dengan minat saya.

Namun hari ini, semuanya tinggal kenangan. Pelajar tidak perlu lagi melalui pengalaman seperti itu. Semua maklumat mudah untuk diperolehi.

Anak-anak remaja hari ini yang lahir sekitar awal tahun 2000 lebih cekap menggunakan peranti elektronik termasuk telefon pintar berbanding orang dewasa.

Saya masih ingat ketika mengikuti satu program keibubapaan oleh Datuk Dr Harlina Halizah Siraj yang ketika itu merupakan aktivis masyarakat, mengandaikan bahawa anak-anak yang lahir sekitar tahun 2010 dan ke atas seperti “lahir di atas ipad.”

Begitulah gambaran betapa dekatnya mereka dengan peranti elektronik ketika itu.

Ibu bapa muda ketika itu juga ghairah dengan gajet. Tidak kurang juga yang menjadikan gajet sebagai ‘ibu bapa kedua’ atau sebagai ‘bibik’ kepada anak masing-masing. Ia seakan rahmat kepada ibu bapa yang telah seharian keluar bekerja.

Namun, dampaknya dapat dilihat hari ini. Sedikit-sedikit penggunaan gajet yang berleluasa dan tanpa kawalan kepada anak-anak telah mengubah sedikit sebanyak interaksi sosial mereka juga memberi kesan kesihatan serta emosi kepada mereka.

Hari ini, jika ditanya kepada anak-anak apakah cita-cita mereka, jawapannya tidak lagi sama dengan jawapan generasi terdahulu.

Mungkin suatu ketika jawapan yang kita perolehi adalah guru, doktor, peguam dan seumpamanya.

Namun hari ini, sudah agak biasa jika kita kita mendengar jawapan seperti YouTuber, content creator dan designer. Carian dalam talian juga menunjukkan trend yang sama, yang mana senarai pekerjaan ini antara yang bakal memberikan peluang pekerjaan pada masa hadapan.

Generasi hari ini juga kebanyakannya lebih gemar untuk memilih waktu kerja yang fleksibel berbanding keluar bekerja pada waktu tetap.

Mereka lebih suka untuk mengatur kehidupan sendiri berbanding ditentukan oleh orang lain. Terkadang, tingkah mereka yang sebegini dirasakan seperti kurangnya jati diri dalam kalangan majikan dan orang sekeliling yang lebih tua daripada mereka.

Acap kali mendengar rungutan daripada majikan yang mereka mempunyai masalah apabila mendapat permohonan kerja daripada generasi Z dan generasi alfa. Seakan mereka tidak acuh dengan pekerjaan yang dipohon.

Oleh kerana itu, pendidikan kita tidak lagi boleh berada di takuk lama. Mana mungkin kaedah yang serupa digunakan bagi setiap generasi. Generasi alfa yang juga dikenali sebagai generasi digital ini sering bergelut dengan dunia yang cepat.

Mereka akan mudah bosan dan sering kali mencari sesuatu yang boleh membawa kepada keseronokan. Amat penting kerjasama dan komunikasi yang efektif antara ibu bapa dan guru dalam membantu kemenjadian anak-anak ini.

Sebenarnya peranan ibu bapa di rumah lebih besar jika dibandingkan dengan cabaran di luar. Kebanyakan anak-anak ini lebih gemar untuk berada di rumah bersama dengan gajet mereka daripada keluar berkawan dan bermain di padang permainan umpamanya.

Mereka kurang berinteraksi dengan dunia luar. Maka, kedua-dua ibu bapa secara sedar perlu mencipta momen khusus supaya dapat berkomunikasi dengan mereka.

Apabila aktiviti seharian tidak lekang daripada mengadap skrin dan bersosial bersama kawan maya mereka, pemantauan berterusan ibu bapa penting supaya mereka tidak larut dengan dunia maya semata.

Bawa anak-anak berjumpa dan menziarahi keluarga terdekat agar mereka masih merasakan hubungan sesama manusia di alam nyata.

Mungkin perkara sebegini dipandang enteng, namun ia memberi makna yang besar dalam kehidupan anak-anak ini pada masa hadapan.

Kebarangkalian rasa empati inilah yang bakal menjadi nilai tambah kepada mereka pada masa akan datang. Apa agaknya akan berlaku kepada masyarakat kita jika hilang rasa simpati, empati dan perasaan kasih sesama manusia?

Sedangkan Rasulullah SAW telah bersabda, “Barang siapa yang tidak menyayangi, maka dia tidak akan disayangi.“ (HR Muslim, No. 2318)

Tugas dan amanah kita sebagai ibu bapa, orang tua dan anggota masyarakat semakin hari semakin berat.

Bukan anak-anak di dalam rumah sendiri sahaja perlu dididik, namun anak-anak orang lain juga perlu berada dalam radar perhatian seperti yang disebut oleh peribahasa Afrika:

“It takes a village to raise a child.”

(Ia memerlukan sebuah kampung untuk membesarkan anak)

Besar pengertiannya jika kita memerhati dan cuba untuk memahami apatah lagi ingin melaksanakannya.

Sesungguhnya berjayanya suatu generasi pada masa hadapan, ia bergantung kepada usaha yang gigih dan berterusan oleh generasi hari ini untuk mendidik dan memberi tunjuk ajar kepada mereka dengan penuh rasa tanggungjawab serta kasih sayang.

Roselinee Mohammad Radzi
Setiausaha Wanita IKRAM Selangor

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hari Nuzul al-Quran, peristiwa bersejarah Ramadan

Salah satu kemuliaan yang ada pada bulan Ramadan adalah berlakunya peristiwa Nuzul al-Quran yang membawa maksud penurunan al-Quran.

Hal ini sepertimana yang terkandung dalam firman Allah SWT melalui Surah al-Baqarah ayat 186 yang bermaksud:

“(Masa yang diwajibkan kamu berpuasa itu ialah) bulan Ramadan yang padanya diturunkan al-Quran, menjadi pentunjuk bagi sekalian manusia, dan menjadi keterangan-keterangan yang menjelaskan petunjuk dan (menjelaskan) perbezaan di antara yang benar dan yang salah.”

Perkataan Nuzul al-Quran berasal daripada bahasa Arab yang terdiri daripada dua perkataan, iaitu perkataan ‘Nuzul’ (نزول) dan ‘al-Quran’ (القرأن).

Perkataan ‘Nuzul’ membawa maksud menetap di suatu tempat atau turun dari tempat yang tinggi, manakala perkataan ‘al-Quran’ pula merujuk kepada maksud kitab yang diturunkan Allah secara berperingkat kepada Nabi SAW melalui malaikat Jibril, yang bersifat mukjizat di mana mendapat pahala jika dibacanya yang terangkum dari awal surah Fatihah hingga akhir surah al-Nas.

Penurunan al-Quran terbahagi kepada dua tahap utama. Tahap pertama, al-Quran itu diturunkan dari Lauh Mahfuz ke langit dunia di Baitul Izzah.

Tahap kedua, al-Quran diturunkan dari Baitul Izzah kepada baginda Nabi SAW secara beransur-ansur dalam tempoh 23 tahun. Firman Allah SWT dalam Surah al-Buruj ayat 21 dan 22 yang bermaksud:

“(Sebenarnya apa yang Engkau sampaikan kepada mereka bukanlah syair atau sihir), bahkan ialah al-Quran yang tertinggi kemuliaannya ; (lagi yang terpelihara dengan sebaik-baiknya) pada Luh Mahfuz.”

Berdasarkan firman ini, kita fahami bahawa al-Quran yang sebelum diturunkan itu sangat terpelihara kesucian dan keasliannya yang berada di Luh Mahfuz, di bawah peliharaan Allah.

Kemudian dari Luh Mahfuz, diturunkan ke langit dunia Baitul Izzah, yang kemudiannya diturunkan kepada baginda Nabi SAW secara berperingkat selama tempoh 23 tahun. Hal ini berdasarkan firman Allah SWT dalam Surah al-Qadr ayat 1 yang bermaksud:

“Sesungguhnya Kami telah menurunkan (al-Quran) ini pada Malam al-Qadar (Lailatulqadar).”

Para sarjana Islam berbeza pandangan dalam soal menentukan tarikh bilakah diturunkan al-Quran.

Pendapat yang sangat masyhur, adalah pada 17 Ramadan. Pendapat ini dipegang kuat oleh ulama sirah seperti Syeikh al-Khudhari. Pendapat ini juga berdasarkan kepada satu riwayat daripada al-Waqidi menerusi Abu Ja’far yang mengatakan bahawa (penurunan) wahyu kepada Nabi SAW bermula pada hari Isnin, 17 Ramadan (dan dikatakan pada 24 Ramadan).

Riwayat ini seperti yang telah dinyatakan oleh al-Hafiz Ibnu Kathir dalam kitab al-Bidayah wa al-Nihayah yang bermaksud:

“Al-Waqidi meriwayatkan dengan sanadnya daripada Abu Ja’far al-Baqir bahawa dia berkata: Permulaan wahyu kepada Rasulullah SAW adalah pada hari Isnin 17 Ramadan, dan dikatakan juga pada 24 Ramadan.”

Ada pula yang berpendapat penurunan al-Quran berlaku pada 7 Ramadan dan 18 Ramadan. Kedua-dua pendapat ini seperti yang telah dinukilkan oleh Syeikh Safiyyur Rahman al-Mubarakfuri dalam kitab sirahnya, ar Rahiq al-Makhtum.

Pada masa sama, Syeikh Safiyyur Rahman juga telah membuat pilihan dan tarjih yang berbeza dengan kedua-dua pendapat ini. Pada pandangan beliau, penurunan al-Quran berlaku pada 21 Ramadan.

Selain daripada itu, ada juga yang berpendapat penurunan al-Quran berlaku pada 24 Ramadan. Pendapat ini berdasarkan hadis Nabi SAW yang dinilai hasan oleh Syeikh al-Albani, Nabi SAW bersabda yang bermaksud:

“Suhuf Nabi Ibrahim AS diturunkan pada malam pertama Ramadan, Taurat pula diturunkan pada 6 Ramadan, Injil diturunkan pada 13 Ramadan. Dan Allah menurunkan al-Furqan (al-Quran) pada 24 Ramadan.”

Walau bagaimanapun, majoriti para ulama tafsir berpegang kepada riwayat Ibnu Abbas yang menyatakan bahawa al-Quran diturunkan sekali gus ke Baitul Izzah di langit dunia pada malam Lailatulqadar dan ia diturunkan kepada baginda Nabi SAW secara beransur-ansur selama tempoh 23 tahun.

Hal ini juga berdasarkan firman Allah SWT dalam Surah al-Isra’ ayat 106 yang bermaksud:

“Dan al-Quran itu Kami bahagi-bahagikan supaya Engkau membacakannya kepada manusia dengan lambat dan tenang; dan Kami menurunkannya beransur-ansur.”

Al-Quran yang menjadi panduan hidup kita sebagai orang Islam ini telah wujud dengan sempurna di sisi Allah sebelum wujudnya dunia ini lagi. Ia terletak di Luh Mahfuz dan dibawa turun ke Baitul Izzah iaitu langit dunia.

Barangkali timbul persoalan, bagaimana boleh wujudnya al-Quran sedangkan peristiwa-peristiwa atau cerita-cerita yang termaktub dalam al-Quran belum berlaku lagi?

Bagi menjawab persoalan ini, kita haruslah tahu bahawa ilmu Allah itu tidak pernah terikat dengan masa dan zaman. Allah Azzawajalla tidak terikat dan tidak terlibat dengan sistem masa. Allah-lah yang menciptakan masa.

Oleh kerana itu, tiada yang mustahil bagi Allah untuk menyempurnakan al-Quran dengan menceritakan kisah peristiwa yang terdahulu, kini dan yang akan datang dalam al-Quran merentasi sistem masa yang Allah ciptakannya.

Demikian bagaimana peristiwa Nuzul al-Quran menjadi sebuah episod bersejarah bagi umat Islam dan seharusnya kita pada hari ini bukan sekadar menghiasi al-Quran di rumah-rumah, tidak sekadar meletakkan al-Quran di bibir kemudian dilagukan dengan pelbagai irama, bukan juga sekadar kita menjadi ianya sebagai lambang dan simbolik semata-mata.

Malah kita hendaklah kembali kepada intipati ajarannya yang mengajak, mendidik dan menyeru umat manusia mentauhidkan Allah, melaksanakan segala suruhan-Nya dan meninggalkan segala larangan-Nya.

Semoga episod bersejarah ini tidak sekadar disambut kosong. Mudah-mudahan Allah berkati kita semua.

Muhammad Faidhi Azis
Pegawai Masjid dan Guru Takmir JAIPs

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Usaha Tingkatkan Perpaduan Bermula di Sekolah

Perpaduan nasional adalah sesuatu yang sangat berharga. Ia perlu disemai dari bangku sekolah.  Anak-anak perlu diajar bertaaruf, mengenali dan menghormati budaya dan agama kaum lain.

Namun, usaha ini menjadi agak mencabar dalam keadaan sistem pendidikan kita membenarkan kepelbagaian jenis sekolah.

Sistem pendidikan di Malaysia unik, mempunyai pelbagai aliran. Kerajaan sendiri mempunyai sekolah kebangsaan di peringkat rendah dan menengah.

Di peringkat  menengah, Kementerian Pelajaran Malaysia (KPM) mewujudkan pelbagai jenis sekolah; harian, berasrama penuh, agama,  integrasi, Maktab Rendah Sains MARA (MRSM)  dan seumpamanya.

Selain itu, sekolah-sekolah di bawah KPM terdapat dua aliran lain yang dominan.

Pertama, sistem vernakular yang terdiri daripada Sekolah Jenis Kebangsaan Cina (SJKC) dan Sekolah Jenis Kebangsaan Tamil (SJKT) serta sekolah mubaligh yang mendapat bantuan kerajaan dan Sekolah Menengah Persendirian Cina (SMPC).

Aliran dominan kedua ialah sekolah-sekolah agama yang terdiri daripada Sekolah Agama Bantuan Kerajaan (SABK), sekolah agama negeri, maahad tahfiz dan sekolah agama swasta persendirian yang kian bercambah.

Peratus kaum lain selain Melayu di sekolah kebangsaan amat sedikit. Menurut statistik KPM, peratus penyertaan kaum Cina dan India di sekolah kebangsaan hanya masing-masing  0.73 peratus dan 2.63 peratus pada tahun 2020. Ini sangat tidak berpadanan dengan demografi penduduk negara.

Kepelbagaian jenis sekolah kebangsaan dan swasta dalam sistem pendidikan membolehkan ibu bapa memilih sekolah yang sesuai untuk anak-anak mereka.  Walaubagaimanapun, kepelbagaian sekolah ini membentuk halangan yang menyukarkan peluang untuk berinteraksi dalam kalangan pelajar.

Pelajar-pelajar di aliran vernakular, terutama SMPC kurang mendapat peluang pendedahan kepada pergaulan dengan kaum lain.  Begitu juga pelajar-pelajar di  aliran tahfiz dan sekolah agama rakyat atau swasta, langsung tidak bergesel bahu dengan kumpulan etnik lain.

Jika dibiarkan, jurang di antara kaum akan semakin bertambah. Oleh itu, usaha perlu dibuat untuk meningkatkan pendedahan kepada kepelbagaian ras dan etnik.

Ini ditambah dengan kepelbagaian kurikulum; ada di antaranya langsung tidak mempunyai komponen penting  Kurikulum Kebangsaan. Kesefahaman dalam pemahaman dan penghayatan kurikulum yang berlainan membesarkan lagi jurang perbezaan ini.

Interaksi dalam kalangan pelajar perlu dipertingkatkan bagi membolehkan mereka berkongsi memahami latar belakang dan budaya masing-masing serta membangunkan aspirasi bersama untuk masa depan Malaysia.

Kerajaan telah memperkenalkan Rancangan Integrasi Murid untuk Perpaduan (RIMUP) pada tahun 1986, namun pelaksanaannya kurang berkesan. Isu ini disentuh dalam Pelan Pembangunan Pendidikan Malaysia 2013-2025 (PPPM).

Untuk menyelesaikannya, Anjakan ketiga PPPM dinyatakan inisiatif yang bakal diambil “..Mengukuhkan dan memperluas RIMUP mulai 2016 untuk memudah cara interaksi antara jenis sekolah, kumpulan etnik dan sosioekonomi.”

Usaha RIMUP perlu dipertingkatkan dan dilaksanakan dengan berkesan. Usaha ini perlu bukan sahaja melibatkan sekolah-sekolah KPM dengan sekolah Jenis Kebangsaan dan SMPC, tetapi juga melibatkan sekolah-sekolah agama swasta,  sekolah agama negeri, sekolah agama rakyat dan  maahad tahfiz.

Antara inisiatif yang boleh dilakukan ialah lawatan muhibah, perkongsian amalan terbaik, aktiviti bersama, jemputan pertunjukan budaya dalam majlis rasmi dan seumpamanya.

Semoga langkah awal ini dapat memberi pendedahan kepada pelajar-pelajar dari kedua belah pihak untuk  mengenali satu sama lain serta memahami bahawa negara ini terbina atas persefahaman dan perpaduan kaum yang perlu dipelihara.

Profesor Dr Omar Yaakob
Pengerusi Jawatankuasa Pendidikan
Pertubuhan IKRAM Malaysia

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Eksport Halal Negara Meningkat Hampir RM6 Bilion

SERI KEMBANGAN – Perdana Menteri, Dato’ Sri Ismail Sabri Yaakob berkata, sebarang isu yang berkait dengan jaminan halal penting untuk ditangani dalam usaha mempromosikan industri halal kerana ia berisiko merosakkan imej halal yang diusahakan selama ini.

“Jaminan halal yang saya maksudkan ini merujuk kepada keyakinan pengguna, penyeragaman, pensijilan dan akreditasi,” kata beliau ketika berucap merasmikan Pameran Halal Antarabangsa Malaysia (MIHAS) ke-18 di sini pada Khamis.

Beliau berkata, kini terdapat lebih 8,000 syarikat di Malaysia diiktiraf halal dengan lebih 20 peratus daripadanya adalah syarikat pengeksport.

“Jabatan Kemajuan Islam Malaysia (JAKIM) turut bekerjasama dengan badan pensijilan halal dari pelbagai negara untuk keseragaman piawaian dalam pematuhan kepada undang-undang syariah,” katanya.

Dalam perkembangan berkaitan, Timbalan Menteri Perdagangan Antarabangsa dan Industri (MITI), Datuk Lim Ban Hong berkata, eksport barangan halal pada 2021 meningkat 19 peratus kepada RM36.30 bilion berbanding RM30.50 bilion pada tahun sebelumnya.

“Malaysia merupakan antara pengeluar utama barangan halal di pasaran antarabangsa,” katanya dalam ucapan alu-aluan pada majlis perasmian MIHAS ke-18.

Menurutnya, industri halal dijangka terus berkembang di rantau Asia Pasifik susulan daripada ratifikasi Malaysia ke atas perjanjian Perkongsian Ekonomi Komprehensif Serantau (RCEP) pada 18 Mac, 2022.

“Syarat perlu memiliki Sijil Tempasal untuk menikmati keistimewaan RCEP, seterusnya menarik bukan sahaja perdagangan, malah pelaburan di negara-negara anggota.”

RCEP merupakan perjanjian perdagangan bebas terbesar dunia yang merangkumi 15 negara dengan jumlah populasi melebihi 2.3 bilion atau sekitar satu pertiga daripada jumlah populasi dunia, katanya.

“Keahlian negara-negara besar serta negara maju dalam RCEP iaitu China, Jepun, Korea, Australia dan New Zealand serta ASEAN, menyediakan peluang keemasan dalam mempelbagaikan potensi halal,” katanya.


Bina budaya kerja mesra keluarga

Seminar anjuran Pertubuhan IKRAM Malaysia (IKRAM) dengan kerjasama Kementerian Pembangunan Wanita, Keluarga dan Masyarakat (KPWKM) serta Lembaga Penduduk dan Pembangunan Keluarga Negara (LPPKN) ini turut menjelaskan dasar dan bantuan yang telah disediakan kerajaan untuk menggalakkan majikan membina budaya kerja yang mesra keluarga.

“Sebagai NGO yang prihatin dengan isu-isu masyarakat, kita selalu menerima aduan-aduan tekanan daripada pasangan muda yang menerima bebanan pekerjaan.

“Semua orang akan menyebut tentang keseimbangan keluarga dan kerjaya tetapi sebelum itu kita perlu tahu keseimbangan seperti apa yang diperlukan,” kata Ketua Wanita IKRAM, Datin Paduka Hajah Che Asmah Ibrahim dalam sidang media seminar.

Menurutnya, dalam keadaan warga pekerja yang mempunyai perbezaan keperluan kerana faktor perbezaan umur, beliau berpendapat ia boleh digunakan untuk manfaat pekerjaan.

“Keperluan orang muda lain, orang lanjut usia pun lain, jadi kita patut gunakan perbezaan itu untuk menyusun tiap kerja kita”.

“Begitu juga jika majikan mempunyai pekerja dari golongan lelaki dan wanita. Jika mereka mempunyai pekerja wanita sahaja, ia tak akan seimbang tambahan pula jika kebanyakannya cuti bersalin”, tambahnya.

Che Asmah yang turut menyampaikan ucaptama seminar turut menyarankan agar skim-skim bekerja separuh masa diwujudkan agar susunan kerja yang berkesan dapat dijalankan.

“Jangan kita ulangi kesilapan-kesilapan negara membangun dalam hal ini”.

Seminar ini telah dirasmikan oleh Pengerusi LPPKN, Dato’ Hajah Mariam Mas Yacob yang berlangsung di Dewan Besar Tun Rahah, Menara Yayasan Tun Razak di sini pada 13 Mei lalu dengan kehadiran lebih 300 peserta.

Pelbagai input bermanfaat dan tip berguna dikongsikan berkaitan keseimbangan hidup berkeluarga dan berkerjaya oleh para panelis seminar antaranya Tn Haji Ali Hassan Mohd Hassan sebagai Pengarah Urusan aL-ikhsaN Sports Sdn. Bhd), Puan Rafidah Jumal selaku Pengurus Besar Kewangan Eksplorasi Serantau (Asia/Australia), Shell (M) Ltd dan Puan Loh Yit Phing dari Young Buddhist Association Of Malaysia.

Turut bersama berkongsi pengalaman adalah Encik Ratakrishnan Thangalaiah dari Pemuda Hindu Sangam, Dato’ Dr. Siti Norlasiah Ismail selaku Ketua Pengarah LPPKN, Tn Hj. Kamarul Zaman Shaharul Anwar yang merupakan CEO MyCARE dan Professor Durrishah Idrus, Pro Naib Canselor UTM.

Seminar ini juga mencapai lima resolusi iaitu:

1. Kita meyakini bahawa konsep keseimbangan hidup berkerjaya hanya akan berjaya apabila semua pihak yang terlibat iaitu majikan, pekerja dan ahli keluarga bekerjasama sebagai satu pasukan, menyokong antara satu sama lain agar semua pihak meraih manfaat yang maksimum daripadanya.

2. Kita bersetuju bahawa polisi mesra keluarga yang dilaksanakan oleh mana-mana majikan harus dikongsi secara meluas agar ianya boleh diguna pakai oleh majikan yang lain.

3. Kita sepakati bahawa pihak majikan perlu memainkan peranan yang lebih berkesan dalam menyediakan tempat kerja mesra keluarga dengan mempromosi budaya kerja seimbang keluarga-kerja.

4. Kita bersetuju agar pihak pekerja menjalankan tugas dengan penuh dedikasi dan beramanah serta menerima konsep waktu bekerja anjal sebagai insentif bagi meningkatkan kualiti dan hasil kerja serta kecekapan bekerja.

5. Kita sepakati bahawa agensi-agensi kerajaan dan Badan-badan Bukan Kerajaan (NGO) perlu memainkan peranan yang aktif dalam memberikan kefahaman kepada ahli masyarakat agar sentiasa mengutamakan kesejahteraan dan kebahagian keluarga di samping berusaha gigih mencari rezeki di luar rumah.

Lagi info: http://bit.ly/2pJIrtD | FB: https://www.facebook.com/WanitaIkramMalaysia/

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Mempertautkan Bangsa Malaysia melalui dialog

Kita masih dalam suasana hangat menyambut merdeka kali ke-64. Dalam usia melangkaui jubli emas ini, kukuh atau rapuhnya ikatan bangsa Malaysia masih boleh dipertikaikan.

Acap kali diperhatikan, pelbagai sentimen kaum dipermainkan atas kepentingan tertentu terutamanya dalam musim pilihan raya.

Jika sebelum era media baru, perseteruan boleh dicetuskan melalui tindakan lisan dan fizikal dalam ruang sosial. Kini, permusuhan dicetuskan oleh ucapan benci di platform media sosial yang lebih cepat berjangkit dari satu kelompok ke kelompok yang lain.

Sebenarnya, kepelbagaian bangsa Malaysia adalah suatu aset yang sangat berharga. Melalui kepelbagaian ini, titik lemah suatu individu dapat ditampung oleh kekuatan individu yang lain, begitu juga sebaliknya, asalkan dalam minda setiap individu ada semangat kekitaan dalam satu pasukan.

Dalam skala majmuk, aspek kelemahan suatu kaum dapat ditampung oleh kekuatan kaum lain, begitu juga sebaliknya, asalkan dalam minda setiap kaum itu ada semangat kekitaan dalam nuansa patriotisme.

Dalam konteks seorang Muslim, meraikan kepelbagaian adalah suatu tuntutan sesuai dengan firman Allah dalam al-Quran yang bermaksud:

“Wahai manusia, sesungguhnya Kami telah menciptakan kamu dari lelaki dan perempuan, dan Kami telah menjadikan kamu berbagai bangsa dan bersuku puak, supaya kamu berkenal-kenalan (dan beramah mesra antara satu dengan yang lain). Sesungguhnya semulia-mulia kamu di sisi Allah ialah orang yang lebih takwanya di antara kamu, (bukan yang lebih keturunan atau bangsanya). Sesungguhnya Allah Maha Mengetahui, lagi Maha Mendalam PengetahuanNya (akan keadaan dan amalan kamu).” (Al-Hujurat: 13)

Barangkali walaupun setelah lama merdeka, tahap dialog antara kaum dan agama di Malaysia masih belum mendalam dan menyeluruh. Apakah itu dialog? Ramai orang menyangka bahawa mereka sudah faham makna dialog. Namun, mereka sebenarnya cuma bercakap tanpa cuba mengenali, apatah lagi untuk cuba memahami atau menyelami perasaan.

Dialog yang sebenar adalah kunci untuk mengenali nilai, cara fikir, budaya, latar belakang dan pengalaman seseorang yang lain. Dialog adalah jambatan penghubung bagi individu yang mempunyai perbezaan, lebih daripada menjadi jambatan bagi individu yang mempunyai persamaan.

Dialog adalah suatu proses yang lebih banyak melibatkan aktiviti mendengar berbanding aktiviti bercakap. Semasa proses dialog berlaku, seseorang manusia bercakap mengikut giliran untuk memberi peluang kepada rakannya menyampaikan perspektif atau berkongsi pengalaman dengan jelas. Sebelum proses dialog berlaku, barangkali terdapat prasangka berdasarkan stereotaip kelompok yang biasa didengar.

Sebagai contoh, berdasarkan apa yang diceritakan oleh keluarga kaum A yang mempunyai pengalaman buruk dengan kaum B, sikap kaum B adalah penipu. Maka stereotaip dan pukul rata yang berlaku ialah setiap individu daripada kalangan kaum B adalah dianggap penipu. Namun, semasa proses dialog berlaku, prejudis tersebut mampu diubah.

Dialog melibatkan proses soal jawab di mana kedua-dua pihak meminta penjelasan secara sopan tentang perkara yang dianggap tidak jelas. Prejudis yang selama ini ada dalam benak fikiran masing-masing diutarakan dengan jujur secara terbuka untuk mendapat maklum balas rakan dialog. Hasil keterbukaan dan kejujuran ini mewujudkan persefahaman yang lebih terhadap satu sama lain.

Isu perbincangan dalam proses dialog bermula dengan isu yang ringan dan luaran seperti mengenali nama, asal, dan latar belakang ringkas masing-masing. Setiap manusia mempunyai identiti yang berbeza dengan yang lain. Sedikit demi sedikit, isu lebih khusus dan lebih berat dibincangkan.

Lebih kuat ikatan sesama rakan pendialog, lebih banyaklah isu yang berat yang boleh ditinjau bersama. Ini bermakna dialog yang baik tidak berlaku dalam sekali pertemuan. Ia melibatkan pertemuan yang berkala dalam jangka masa yang lama.

Walaupun dialog sebagai alat kesatuan dilihat mudah – hanya sekadar bersembang secara jujur dan terbuka, namun realitinya dalam konteks Malaysia, masih banyak perkara yang boleh dipersoalkan dan diperbaiki.

Ini adalah kerana hakikatnya, dialog memerlukan suatu ruang yang selamat sebelum suatu sesi ‘sembang’ atau perbualan mendalam tersebut dapat berlangsung.

Ruang selamat yang dimaksudkan ini ialah suatu ruang di mana individu yang terlibat dalam dialog berasa selesa, tidak bimbang sebarang implikasi terhadapnya termasuk kecaman atau cuak pada rahsia yang mungkin terbongkar kerana meluahkan perasaan, berkongsi pengalaman dan menyatakan perspektif yang berlainan.

Hanya suasana dalam ruang selamat sebeginilah dialog yang berkesan dapat terhasil. Dialog berkesan mampu merubah daripada rasa dingin, prejudis atau benci kepada rasa simpati dan sayang.

Perasaan-perasaan inilah yang membuatkan manusia akur pada hakikat tentang betapa pentingnya untuk saling bekerjasama dan saling menampung kelemahan yang lain dengan kekuatan yang kita miliki.

Sebagai kesimpulannya, dalam dunia yang penuh kebingitan dan kebencian, harus ada insan yang mengambil langkah untuk mampu menghadiahkan senyuman, lalu menghulurkan salam perkenalan sambil berdiam dan mendengar.

Usah biarkan tanggapan pertama manusia pada anda mendefinisikan dirinya buat selamanya. Agar masih ada ruang untuk empati dan mempertautkan kepelbagaian Bangsa Malaysia, marilah kita semarakkan dialog biar di mana pun keberadaan kita.

Penulis adalah Pensyarah Kanan di Jabatan Akidah dan Pemikiran Islam Universiti Malaya, merangkap Timbalan Pengarah Pusat Dialog Peradaban Universiti Malaya. Beliau juga merupakan aktivis Perpaduan Nasional, Pertubuhan IKRAM Malaysia.

Kredit: Huraian konsep dialog dalam artikel ini adalah berdasarkan latihan dialog yang sedang diikuti penulis di Belgrade, Serbia anjuran King Abdullah Abdulaziz International Centre for Interreligious and Intercultural Dialogue (KAICIID), Vienna.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…